

AUTORI:

Ing. Juraj Bobula

Doc. PaedDr. Viera Bebčáková, PhD.

PhDr. Jozef Drenko

Prof. PhDr. Ján Grexa, PhD.

PaedDr. Mária Mračnová

Ján Mráz

PhDr. Borislav Petrík

Mgr. František Seman, PhD.

Texty zostavil a redakčne upravil:

Prof. PhDr. Ján Grexa, PhD.

Lektoroval PhDr. Igor Machajdík

Vydal Slovenský olympijský výbor, Slovenská olympijská akadémia, Národné športové centrum.

Dizajn a grafické vyhotovenie: Artwel Design, s.r.o. 2006

ISBN 80 - 969522 - 0 - X

Obsah

[I. Príhovor 4](#_Toc434408816)

[II. Šport a olympijský šport 5](#_Toc434408817)

[III. Na počiatku bola Olympia 9](#_Toc434408818)

[IV. Pierre de Coubertin tvorca novovekého olympizmu 16](#_Toc434408819)

[V. Olympizmus, olympijské hnutie, Olympijská charta 23](#_Toc434408820)

[VI. Olympijská filozofia, ideály a princípy 27](#_Toc434408821)

[VII. Šport pre všetkých v olympijskom hnutí 30](#_Toc434408822)

[VIII. Olympizmus, kultúra, šport 34](#_Toc434408823)

[IX. Šport a životné prostredie 38](#_Toc434408824)

[X. Budúcnosť olympizmu a olympijských hier 44](#_Toc434408825)

[XI. Olympijská výchova, jej formy a možnosti 48](#_Toc434408826)

[XII. Slovensko v olympijskom hnutí 57](#_Toc434408827)

1. Príhovor

My, ktorí sa plavíme na olympijskej lodi univerzality, sme touto skutočnosťou očarení a poctení. Sme na to úprimne hrdí. Ako Noe a jeho archaická posádka, zachraňujúca pred zničujúcou potopou všetko živé, sa cítime byť privilegovaní.

Nám však potopa nehrozí. Aspoň nie doslova a bezprostredne. Napriek tomu sa nechávame unášať ideálmi, ktoré stovky rokov búšia do ľudského vedomia a svedomia. Nádejame sa, že ako vlny mora tvarujú časom pobrežie, aj prenikavosť, naliehavosť a nepochybná aktuálnosť olympijských myšlienok pretvorí súčasného človeka.

Človek a ľudská pospolitosť však podliehajú iným zákonitostiam. Jednou z nich je aj to, že nič v živote neprichádza samo od seba, automaticky a pokrok sa dá dosiahnuť iba na základe záujmu, vôle, úsilia a práce. Tak je to aj v našom prípade. Vznešené olympijské ideály, myšlienky a princípy posunieme ďalej a získame nových plavčíkov na našu olympijskú loď vtedy, ak sa nám podarí premysleným spôsobom a cieľavedomým úsilím z pochodne preniesť oheň do sŕdc. O tom je olympijská výchova. Informácie, vedomosti i emócie sú a majú byť jej obsahom, pretože dôležité je nielen vedieť, ale tiež si vybudovať pozitívny vzťah. Je to pedagogický proces a ako v každom inom výchovnom procese aj tu má svoju nezastupiteľnú úlohu učiteľ, vychovávateľ, pedagóg alebo lektor. On je tým apoštolom olympizmu, ktorý otvára myseľ a zapaľuje srdcia ideálmi.

Z úcty k nim a na pomoc ich snahe sme pripravili túto metodickú príručku. Vychádza na Slovensku prvýkrát, preto si nečiní nároky na bezchybnosť alebo dokonalosť. Nemá väčšie ambície, ako byť nenápadnou pomôckou pre skromných nositeľov súčasnej olympijskej výchovy.

František Chmelár

predseda SOV

1. Šport a olympijský šport

Športovanie je ľudským právom. Každý jednotlivec musí mať možnosťšportovať podľa svojich potrieb.

Olympijská charta, Základné princípy

Čo je to vlastne šport?

Je to hra, čiže nevážna činnosť, založená na dobrovoľnosti, poskytujúca zážitok, napätie i uspokojenie, obsahujúca pravidlá a ich rešpektovanie v duchu fair play.

A čo je fair play?

Podľa Kódu športovej etiky (Rada Európy 1993) je fair play... oveľa viac než iba hrou podľa pravidiel ... zahrňuje i priateľstvo, rešpektovanie druhých športovcov ... elimináciu podvádzania, používania nedovolených prostriedkov, dopingu, násilia (fyzického i slovného), vykorisťovania, nerovnosti podmienok, nadmernej komercionalizácie a korupcie.

Šport ako špecifická organizovaná aj neorganizovaná pohybová činnosť má svoju štruktúru:

Aktívny šport (rekreačný, výkonnostný, zdravotne postihnutých, vrcholový, profesionálny). Atribútmi výkonnostného športu sú tréning, výkon, súťaž, ako aj prezentácia pred verejnosťou.

Divácky šport. V tomto prípade nielen propaguje šport, ale pôsobí aj ako inšpirácia a výchovný vzor, pričom zároveň môže posilňovať národné sebavedomie a vlastenecké cítenie.

Z toho vyplýva, že šport nie je len osobná záležitosť, podieľajúca sa na kultivácii jednotlivca, ale je spoločenský fenomén - ovplyvňuje obyvateľov všetkých kontinentov, organizácie, hnutia, ekonomiku, politiku, kultúru, umenie, zdravie, životný štýl, módu atď.;

Súvisí s kultúrou, umením a vedou (biologické, lekárske, prírodné, spoločenské, technické vedy), ktoré vytvárajú teoretické základy športu a športového tréningu; je spätý s ekonomikou, ktorá vytvára podmienky pre rozvoj športu (výstavba a údržba športových zariadení, výroba náčinia, náradia, zariadení, odevu, suvenírov, obchodu, služieb, dopravy).

Vznik športu

Moderný šport existuje zhruba dvesto rokov, ale pojem šport (z latinského disportáre - baviť sa, stráviť príjemne voľný čas) sa začal objavovať asi v 14. storočí.

Avšak činnosti typické pre šport sú staré ako ľudstvo samo. Fyzické aktivity podobné športovej činnosti (hody, vrhy, beh, zápas, plávanie, veslovanie, tanec) pestovali u nai pravekí predkovia pri rituáloch, obradoch, slávnostiach a zábavách, ale aj v krutom existenčnom boji.

Tieto aktivity sa zrodili nielen s potrebou prežitia - ubrániť sa pred zvieratami a nepriateľmi, ale aj s nutnosťou zabíjania. Útok na slabších či sebaobrana pred silnejšími sa spájala s agresívnosťou v rámci lovu a boja, neskôr v rámci vojen, prípadne krvavej zábavy. Tento krvavý vývoj pokračoval aj v ďalších etapách historického vývoja. V staroveku - vrátane vychýreného Grécka - sa celá telesná kultúra, hry a súťaže odvíjali od vojenskej telesnej prípravy. Vojny sa neviedli iba za spravodlivým obranným účelom: uzurpátori sa stávali uzurpovanými a zase naopak. V stredoveku bola jediným uceleným výchovným systémom rytierska výchova, vojenská príprava ťažkoodencov, údernej sily feudálnej armády, ktorá vo vojenskej praxi dokázala výrazne dehonestovať vysnívaný rytiersky ideál. V novoveku bol vznik telovýchovných systémov, predovšetkým nemeckého turnerstva, ale aj francúzskej a švédskej gymnastiky, ako aj českého Sokola, takisto spätý s politickou objednávkou na kvalitnejšie pripravených regrútov do rodiacich sa masových armád. Keď sa popri telocvičných systémoch v 19. storočí uplatnil aj novoveký šport, športové súťaženie sa v mnohých prípadoch chápalo ako pokračovanie vojen športovými prostriedkami: nie ako zábava, ale ako usmerňovaná agresívnosť.

Aj olympijské hry a medzinárodné súťaže sa pri svojom zrode často stávali symbolom boja národov o miesto na slnku, ktorý vyústil do prvej svetovej vojny.

Nacionalizácia športu pokračovala aj potom - v medzivojnovom období, v ére studenej vojny a funguje aj po páde bipolárneho sveta, takže sa dodnes vynára otázka: Patrí šport do kultúry? Podľa mnohých šport nie je kultúrny výdobytok, ale skôr znak kultúrneho úpadku. Týmto názorom ponúkajú argumenty nespočetné nekultúrne a nehumánne praktiky v športovom dianí. Patria k nim:

agresívnosť a unfairovosť, výkonnostná a výsledková manipulácia, doping, násilie na športoviskách i v hľadiskách, nenásytná ideológia úspechu, podriaďovanie športu komerčným záujmom, politické zneužívanie športu, nacionalizmus a šovinizmus, selektívnosť vrcholového a profesionálneho športu, kde u nejde o rozvoj človeka prostredníctvom fyzického zdokonaľovania, ale o jeho redukciu na vysoko výkonný športový automat, kde profit hrá dôležitejšiu úlohu než zdravie a bezpečnosť športovcov.

Našťastie existuje aj

Pozitívna tvár športu

Vývoj športu nie je spätý iba so zabíjaním a barbarskosťou. Od prvopočiatkov sa šport a jeho prejavy udomácňovali ako:

biologicko-sociálny fenomén, pretože fyzické aktivity blízke športu mali podiel na vyčleňovaní človeka zo živočíšnej ríše (antropogenéze), športová činnosť rozvíja telesné a morálne schopnosti človeka, upevňuje zdravie, učí človeka nadosobným sociálnym zručnostiam, schopnostiam, cez šport prechádza človek procesom socializácie;

spoločenský jav, pretože sa šport a jeho spolky aktívne podieľajú na spoločenskom vývoji a pomáhajú ho urýchľovať. Novoveký šport sa nie náhodou zrodil práve v Anglicku, prvej krajine industriálnej éry. Strojová výroba, sloboda podnikania a voľný trh prinášali konkurenciu - teda súťaživosť, úsilie vyrába v najkratšom čase čo najviac produktov - čiže výkonnostný a merateľný princíp, a to pri rešpektovaní ekonomických pravidiel. Tieto industriálne prvky sa transformovali do športových činností, založených práve na súťažení, merateľnosti výkonov a snahe po výkonnostnom zlepšovaní, ako aj na rešpektovaní nutných pravidiel.

Pri vrcholovom športe nezabúdajme, že aj v jeho potenciáli sú zakódované pozitívne hodnoty: proti neférovosti je schopný stavať mravnú čistotu,

proti výsledkovej manipulácii čestné súťaženie,

proti nezdravej konkurencii ušľachtilé zápolenie,

proti prepiatemu individualizmu družnosť,

proti egoizmu altruizmus,

proti ošiaľu víťazstva schopnosť čestne prijať prehru. Treba si tiež uvedomiť, že:

vrcholový šport nie je len neľútostným bojom, ale prostredníctvom tvrdého tréningu sebazdokonaľovaním, je súťažením so sebou,

aj za vrcholovými výkonmi a víťazstvami stojí emocionálna sféra, radostné prežívanie a poskytovanie pozitívnych zážitkov iným ľuďom,

vrcholový šport humanizuje aj spoločnosť - ovplyvňuje medzinárodné vzťahy a boj za mier, zbližuje príslušníkov spoločnosti i celé národy,

poskytuje možnosť pozitívneho príkladu a výchovného vzoru: národy a štáty sa identifikujú so športovými hrdinami.

A čo je olympijský šport?

Medzi šport a olympizmus nemožno poloi znamienko rovnosti, hoci šport tvorí materiálny základ olympizmu. Avšak olympijské hry stoja nad ostatnými športovými podujatiami, sú niečím viac ako súčtom púhych šampionátov, pretože majú:

špecifický duchovný obsah,

hlbšie prepojenie na výchovu, kultúru a umenie, internacionalizmus a univerzalizmus,

olympionik nie je len súťažiaci, ale je športový veľvyslanec svojej krajiny.

Zaujímavé svedectvo o prepojení olympizmu s duchovnými hodnotami pri otvorení OH 1912 zanechal Coubertin vo svojich pamätiach: „Vo chvíli zahájenia sa na štadióne konal krátky obrad pozostávajúci z jednoduchého žalmu, modlitby, ktorú vo švédštine predniesol upsalský arcibiskup a ešte jednej modlitby zloženej a prednesenej anglickým reverendom Laffanom. Obrad netrval dlhšie ako desať minút. Prebehol za úplného ticha pred tisícimi a tisícimi divákmi a športovcami a vyvolal atmosféru a nebeskej vznešenosti. Odhliadnuc od toho, mal som dojem, že tu prechádzame hranice svojich právomocí.

Čo z povedaného plynie?

V potenciáli športu ako ľudského fenoménu môžu pri správnych prístupoch prevládnu pozitívne prvky, zakódované v samotnej prapodstate športu. Ku kvalite života bezpochyby patrí aktívny i pasívny šport ako nástroj:

Udržania zdravia, ušľachtilej zábavy, formovania morálnych, vôľových a estetických kvalít indivídua.

Presadzovania demokracie a ľudských práv, na čom je založená športová etika.

Vylúčenie akejkoľvek formy diskriminácie, rovnoprávnosť mužov a žien, urovnávanie konfliktov. Rešpektovanie integrity jednotlivca.

Presadzovanie medzinárodného porozumenia a idey svetového mieru.

Pripomeňme si, že kodifikácia a uplatňovanie ľudských práv v športovom hnutí neraz predchádzali týmto procesom na pôde spoločenstva národov. Dôkazom toho je napríklad Olympijská charta, obsahujúca relevantné princípy, ktorá vstúpila do platnosti u roku 1921.

1. Na počiatku bola Olympia

Chceli sme vám dať tým, že obnovíme dvadsaťpäť storočí starú inštitúciu, možnosť stať sa opäť vyznávačmi viery v šport, ako ho chápali naši veľkí predkovia.

Pierre de Coubertain

Prečo práve antické olympijské hry

Pojmom antika označujeme grécky a rímsky starovek (asi 2000 pred n. l. - 476 n. l.). Antické olympijské hry ako náboženské slávnosti, športové a umelecké súťaže na počesť najvyššieho boha Dia sa konali v Olympii. Olympia leží v severozápadnej časti Peloponézu a bola u od najranejších gréckych dejín kultovým miestom, spočiatku zasväteným Hére, Demetre a Héraklovi, neskôr najvyššiemu božstvu Diovi. Nachádzala sa v krajine Élis pod Kronovým vrchom. Lemovali ju rieky Alfeios a Kladeos.

Toto posvätné územie bolo jedno z najvýznamnejších stredísk spoločných stretnutí Helénov, ktoré vyrástlo na pamätník športovej slávy a kultu telesnej zdatnosti, aký nemá na svete páru. Vojtech Zamarovský Olympiu s jej sakrálnymi a športovými stavbami právom nazval jedným z najkrajších archeologických parkov pod slnkom.

O archeologické zmŕtvychvstanie Olympie sa zaslúžili anglickí, francúzski a nemeckí archeológovia v 18. a 19. storočí. V r. 1766 anglický bádateľ Richard Chandler objavil trosky Diovho chrámu, ktorý omylom považoval za stadión. Chrám r. 1787 identifikoval Francúz Fauvel, od r. 1828 nasledovali prvé plánované výkopy francúzskej expedície. Najväčší podiel na vydolovaní Olympie má však nemecký profesor Ernest Curtius so svojimi spolupracovníkmi, ktorí v rokoch 1875 - 1881 odkryli všetky základné lokality, s výnimkou hipodrómu. Systematické vykopávky pokračujú dodnes.

Olympiáda bola štvorročné obdobie medzi dvoma olympijskými slávnosťami.

Starovekí Gréci antickej éry súťažili na Pýtických hrách v Delfách, zasvätených Apolónovi, na Nemejských v Nemei na počesť Dia, na Istmických pri Korinte, ktoré boli zasvätené Poseidonovi, na Panaténajských v Aténach, tie sa konali na počesť Atény, ale ani jedny z týchto hier nemohli konkurovať hrám v Olympii. Olympijské hry sa stali výrazom národnej jednoty a kultúrnej vyspelosti Grékov. Neboli pre Grékov iba poctou najvyššiemu božstvu a prehliadkou vrcholných športových výkonov, ale mali doslovne integrujúci charakter - schádzali sa tu predstavitelia roztrúsených gréckych štátov a intenzívne precizovali svoju jednotu. Olympia mala význam ekonomický, znamenala príchod obchodníkov, trhy a uzatváranie zmlúv. Nezanedbateľný bol politický význam, upevňovali sa styky medzi jednotlivými mestskými štátmi, prebiehali tu nespočetné politické jednania. Do Olympie prichádzali vedci a umelci, aby predstavovali svoje diela.

Antický odkaz

Hry, ktoré sa konali v Olympii možno už od 13. storočia pred Kristom, prerástli pôvodný grécky rámec a dodnes so svojimi ideálmi patria, podobne ako ostatné vymoženosti Grékov, všetkým národom. Je len logické, že novovek tieto antické ideály, preverené vekmi, znovu objavil a snaží sa ich zakódovať do svojich génov. Nezabúdajme, že olympijské slávnosti ako najväčšia kultúrna a spoločenská udalosť gréckeho sveta oficiálne, teda od roku 776 pred Kristom trvali 1169 rokov a konali sa 293- krát!

Asi ťažko vymyslieť lepšie ideály, než tie, ktoré nám zanechali starovekí Gréci:

* Ideál kalokagatie - súlad telesnej a duševnej dokonalosti, krásy a dobra.
* Ideál ekecheirie - posvätný mier, ktorý bol vyhlasovaný počas konania olympijských hier. V Hérinom chráme v Olympii je nápis: Olympia je sväté miesto. Ak sa niekto odváži na toto miesto s ozbrojenou mocou, nezostane takýto zločin bez pomsty. Posvätný mier trval počas hier celý mesiac a kým okolité krajiny žili v krvavých kúpeľoch, Élida si mohla v tichu oddýchnu.

Novoveký olympizmus nadväzuje na tieto princípy, pretože smerujú k dreni človečenstva - k sebazdokonaľovaniu harmonického človeka a cez neho ku konštruovaniu harmonickej a tolerantnej mierovej spoločnosti. Znamenajú všestranný rozvoj jednotlivcov a budovanie mierového sveta.

Prečo práve starovekí Gréci?

Gréci vystúpili na javisko dejín skôr ako hociktorý iný európsky národ. A vystúpili takpovediac športovým krokom. V tejto kolíske európskej civilizácie sa totiž šport nestal súčasťou výchovy mládeže kvôli vavrínom športového víťazstva, ale preto, že cez kultiváciu tela každého slobodného jednotlivca bolo možné kultivovať aj jeho ducha. Šport tvoril systémovú súčasť ich života. Súťaživosť a zvyšovanie výkonnosti boli prejavom životného štýlu a občianskej vyspelosti.

Starovekí Gréci šport nevymysleli, veď preň nemali ani adekvátny výraz. Pojem agón znamenal pretekanie, zápas, agónista bol pretekár. Z názvu áthlón (boj o cenu) sú odvodené pojmy atlét a atletika. Pojem athlétés uvádza Homér v 164. verši ôsmeho spevu eposu Ílias a Odysea (ani si neuvedomujeme, že tento epos je prvou umeleckou športovou reportážou). Lenže áthlón mal pôvodne širší význam - označoval čin, námahu, výkon a korisť v boji. Neskôr označoval víťaznú cenu v súťažiach, v agónes, čo bol názov pre preteky vôbec, od 4. stor. pred n. l. sa vzťahoval u len pre gymnické čiže športové preteky. Áthlón a agón sa spájali do ideálu celistvosti - areté, ktorá u starých Grékov predstavovala najvyššie telesné a duchovné hodnoty: silu, odvahu, statočnosť v boji, spravodlivosť, veľkorysosť, ušľachtilosť a vzdelanosť. Práve areté bola matkou harmonického ideálu kalokagathie.

Gréci jednoducho nadviazali na poznatky národov, ktoré pestovali jednotlivé športy ešte pred nimi, avšak ich rozmnožili a hlavne - systematicky spracovali a teoreticky zovšeobecnili. Pritom dosiahli takú úroveň, že po zániku antiky potrebovalo ľudstvo vyše tisíc rokov, kým si ich znova osvojilo a postupne začalo prekonávať.

Nie je náhodou, že Gréci prispeli do rozvoja športu dvoma disciplínami, kde dominovala Súťaživosť - pretekmi v behu a na vozoch ťahaných koňmi. Staršie disciplíny ako premety na býkoch sú skôr exhibíciou, box a zápasenie majú pôvod v rivalite súperov či nepriateľov, ale skutočné súťaženie športového charakteru, kde ide od počiatku iba o víťazstvo a s ním spojenú slávu, sa začína a týmito pretekmi, v Olympii najpopulárnejšími.

Čo všetko vieme o antických hrách

Úplne všetko sa asi už nedozvieme, ale vďaka historikom vieme toho dosť:

Hry mali spočiatku iba lokálny charakter. Konali sa v Élide, ich počiatok siaha do 13. st. pred n. l. Hippiás z Élidy v 5. st. pred n. l. vypočítal, že hry v Olympii sa pravidelne konali v štvorročných cykloch od r. 776 pred n. l. do r. 393 n. l. a Gréci im prikladali taký význam, že si podľa nich počítali svoj letopočet, rok 776 bol počiatkom gréckeho kalendára. Organizovali sa počas slnovratu v gréckom mesiaci parthenios, čiže v druhej polovici nášho júla a prvej polovici augusta, v čase krátkodobého oddychu medzi žatvou a zberom ovocia, hrozna a olív. V roku 393 n. l., hry ako slávnosti pohanského kultu zakázal cisár Theodosius I.

Existuje viacero periodizácií antických olympijských hier, v poslednom období sa historici zjednocujú na nasledovných etapách: archaická doba (776 pred n. l. - 500 pred n. l.); klasická doba (do 348 pred n. l.); hellénistická doba (do 156 pred n. l.); grécko-rímska doba (do 393 n. l.).Vrcholný rozkvet dosiahli v dobe klasickej.

Spočiatku mohli na hrách v Olympii súťaži iba slobodní Gréci, ale postupne hry prerástli pôvodný grécky rámec. Pretekári neštartovali len za seba, ale za svoje mesto či štát. Keď hry v Olympii v helenistickom období zmedzinárodneli, pretekať začali aj príslušníci iných etník a štátov, ktorí považovali účasť na hrách za prestížnu otázku. Po ovládnutí Grécka Rímom tento trend pokračoval a záujem o štart prejavovali samotní rímski cisári.

Na hrách nemohli súťažiť ženy, ktoré nesmeli byť prítomné ani v hľadisku, s výnimkou kňažky bohyne Démétry Chlamydy. Napriek tomu sa olympijskou víťazkou mohla stať aj žena, konkrétne Kyniska zo Sparty ako majiteľka víťazného štvorzáprahu na 96. a 97. hrách (396, 392 pred n. l.). V hippických disciplínach za víťazov totiž nedekorovali pretekárov, ale majiteľov koní a vozov. ženy mali na stadióne v Olympii svoje osobitné preteky v behu na počesť bohyne Héry  héraie (skrátená dĺžka stádia).

Najúspešnejšími olympionikmi boli - Leonidas s 12 víťazstvami v behu (164 - 152), Herodotos s 10 víťaznými vencami v pretekoch trubačov (328 - 292) a 8 víťazstiev si vybojoval atlét Hermogenos (81 - 89). Olympijské zariadenia sa pod Kronovým vrchom budovali celé stáročia. Centrom Olympie bol altis (odvodené od slova alsos, čiže háj) - posvätný okrsok. Súčasťou altidy boli Diov a Hérin chrám, pred ktorým sa v súčasnosti zapaľuje oheň olympijských štafiet, smerujúcich do dejísk novovekých hier. Areál posvätného okrsku vykrášľovali sochy olympijských víťazov a tzv. pokutové sochy boha Dia. Tie museli dať na vlastné náklady zhotoviť súťažiaci, ktorí porušili pravidlá. Z altidy sa cez tunel krypté (tajný, neviditeľný) vchádzalo na štadión, pieskom posypaný obdĺžnik dlhý 200 a široký 34,6 metrov, šírka trate bola asi 128 centimetrov. Tu prebiehali všetky súťaže okrem hippických (jazdeckých a vozatajských), ktoré sa konali na hipodróme. Mimo altidy existovali aj palaistra a gymnasion, kde sa pripravovali atléti na olympijské súťaže.

Olympijské súťaže

Program olympijských hier pozostával z náboženských obradov, športových a umeleckých súťaží. Olympijské sú-aže sa konali na štadióne, jazdecké na hipodróme, ktorý sa nezachoval. Športový program bol spočiatku jednoduchý a vtesnal sa do jedného dňa. Okrem náboženských obradov prebiehala iba jediná športová disciplína - beh na 1 stadión čiže dromos. Postupne pribúdali ďalšie disciplíny a program hier sa najprv rozšíril na dva dni (po 23. hrách), neskôr na 5 dní a niektorí autori hovoria o 7 dňoch. Ako pribúdali jednotlivé športové disciplíny, ukazuje nasledovná tabuľka:

|  |  |  |  |  |  |  |  |
| --- | --- | --- | --- | --- | --- | --- | --- |
| Hry |  | Rok |  | Disciplína |  | Víťaz |  |
|  |  |  |  |  |  |  |  |
| 1. |  | 776 pr.n.l. |  | Dromos  beh na 1 stadión (192,27 m) |  | Koroibos z Élidy |  |
| 14. |  | 724 |  | Diaulos – beh dvojitý (384,5 m) |  | Hypenos z Pízy |  |
| 15. |  | 720 |  | Dolichos – vytrvalostný beh (7–24 št.) |  | Akanthos zo Sparty |  |
| 18. |  | 708 |  | Palé (zápas) + Pentáthlon (päťboj) |  | Eurybatos + Lampis obaja zo Sparty |  |
| 23. |  | 688 |  | Pygmé (box) |  | Onomastos zo Smyrny |  |
| 25. |  | 680 |  | Harma tethrippon (štvorzáprahy) |  | Pagondás z Théb |  |
| 33. |  | 648 |  | Pankration (komb. zápasu a boxu) |  | Lygdamus zo Syrakúz |  |
|  |  |  |  | Hippos keles (dostihy) |  | Kraxilás z Krannonu |  |
| 37. |  | 632 |  | Súťaže dorastencov (dromos a palé) |  | Polyneikés z Élidy, Hipposténes zo Sparty |  |
| 38. |  | 628 |  | Pentáthlon pre dorastencov |  | Entelidás zo Sparty |  |
| 96. |  | 616 |  | Pygmé pre dorastencov |  | Filótas zo Sybaridy |  |
| 41. |  | 520 |  | Hoplítodromos (beh ťažkoodencov) |  | Damarétos z Hérie |  |
| 65. |  | 396 |  | Preteky trubačov a hlásateľov |  |  |  |
| 145. |  | 200 |  | Pankration pre dorastencov |  | Faidímos z Alexandrie |  |
| 293. |  | 393 n. l. |  | Posledné hry, o ktorých sa zachovala správa |  |  |  |

Ideály a realita

Olivový veniec víťaza v Olympii a titul olympionika (čiže olympijského víťaza) bola najvyššia pocta, akú mohol smrteľník dosiahnuť. Podotknime, že jedine čestným spôsobom, pokiaľ u niektorých aktérov chýbala etická výška, stále bol strach pred pomstou bohov, telesným trestom a všeobecnou hanbou. Vinníci okrem toho museli za trest dať postaviť Diovi pokutové sochy, tzv. Zánes (Diovia). Podstavce týchto pokutových sôch hlásali, že „olympijské víťazstvo možno dosiahnuť nie zlatom a striebrom, ale rýchlosťou nôh a telesnou zdatnosťou“ /a že/ „sochy sú tu na výstrahu všetkým, aby nikto nekupoval olympijské víťazstvo za peniaze“. Dokázané podvody počas antických hier by sme mohli zrátať takmer na prstoch jednej ruky. Zistili sa tri prípady podplatenia súperov pri zápasení, jeden prípad dohody o výsledku v boxe, jeden prípad falošnej výhovorky pre oneskorený príchod na predolympijský tréning a jeden prípad zbabelosti, keď sa zápasník naľakal svojho súpera a ušiel.

Prirodzene, idealizácia nie je na mieste a treba povedať, že aj v Olympii sa kalokagatický osobnostný vzorec postupne rozkladal. Spočiatku boli súťaže v Olympii pre všetkých slobodných Grékov, postupne si však čoraz náročnejšiu a nákladnejšiu športovú činnosť mohli dovoliť iba bohatí, alebo takí, čo dúfali, že z budúcich výhier splatia náklady na systematickú prípravu. V súvislosti s elitárskym športom, ktorý sa postupne udomácnil aj na hrách v Olympii, treba povedať, že pojem profesionál Gréci nepoznali. Nikoho nepoburovali ani vysoké odmeny. Gréci chápali, že každý sa má živiť tým, na čo má talent.

V antickom období existovali aj kritické hlasy na šport; neboli ojedinelé a pochádzali z úst významných filozofov, vedcov, umelcov a vojvodcov. Olympijské hry najmä vo svojej poslednej, grécko-rímskej etape už boli iba súťažami profesionálov a surovosť dostávala čoraz väčší priestor na úkor krásy a estetickosti, hry takpovediac gladiátorčeli. Pritom je paradoxné, že cisár Teodózius I. gladiátorské hry na rozdiel od olympijských nezakázal, lebo neboli zasvätené pohanskému božstvu. Národ, ochotný kedykoľvek súťažiť a preukázať svoje fyzické schopnosti, sa postupne zriekal tejto ambície v prospech hŕstky agónistov - pretekárov, ktorí pendlovali od jedných hier k druhým, zasadol do hľadiska a oddal sa pasívnemu vzrušeniu.

Zhrnutie

Putovanie po antickej olympijskej minulosti nám umožňuje sumarizovať:

* Olympia bola jedno z najvýznamnejších stredísk spoločných stretnutí Helénov, ktoré vyrástlo na pamätník športovej slávy a kultu telesnej zdatnosti.
* Olympijské hry prerástli pôvodný grécky rámec a so svojimi ideálmi patria, podobne ako ďalšie vymoženosti Grékov, všetkým národom. Olympijské slávnosti ako najväčšia kultúrna a spoločenská udalosť gréckeho sveta oficiálne trvali 1169 rokov a konali sa 293- krát.
* Na ideály kalokagatie, ekecheirie a čestného zápolenia preverené vekmi, nadväzuje novoveký olympizmus, pretože ich uskutočňovanie vedie k všestrannému rozvoju jednotlivcov a budovaniu mierového sveta.
* A na záver si zopakujme nápis z podstavcov pokutových sôch, že: olympijské víťazstvo možno dosiahnuť nie zlatom a striebrom, ale rýchlosťou nôh a telesnou zdatnosťou /a že/ sochy sú tu na výstrahu všetkým, aby nikto nekupoval olympijské víťazstvo za peniaze.

1. Pierre de Coubertin tvorca novovekého olympizmu

Zakladateľom moderného olympizmu bol Pierre de Coubertin, z ktorého iniciatívy sa zišiel v júni 1894 v Paríži Medzinárodný športový kongres.

Olympijská charta, základné princípy

Barónova vizitka

Pierre de Fredi de Coubertin (1863 - 1937), francúzsky pedagóg, historik a športový funkcionár patrí k najvýznamnejším osobnostiam 20. storočia. Dôvody sú presvedčivé:

* Je hlavný iniciátor obnovenia moderných olympijských hier, zakladateľ Medzinárodného olympijského výboru, jeho generálny sekretár (1894 - 1896) a v poradí druhý predseda (1896 - 1925).
* Je autor základných článkov Olympijskej charty, olympijských symbolov a olympijskej myšlienky.
* Je tvorca novodobého olympizmu. Týmto slovom obohatil svetový slovník a presadzovaním jeho zásad v praxi obohatil celé ľudstvo.
* Definoval olympijskú myšlienku ako ideu mieru a priateľstva medzi národmi, založenú na antických ideáloch kalokagatie a ekecheirie, novovekom duchu fair play, na zásadách demokratizmu, rovnoprávnosti a internacionalizmu.
* Vyzdvihol šport ako univerzálny výchovný prostriedok a umocnil prestíž športu prostredníctvom obnovenia olympijských hier.

Životopis

P. de Coubertin sa narodil 1. januára 1863 v Paríži v šľachtickej rodine, korene ktorej siahajú do Talianska. Maturoval na Parížskom jezuitskom kolégiu Svätého Ignáca, kde si veľmi obľúbil spoločenskovedné predmety. V roku 1880 začal študovať na Vysokej škole politických vied, čo bolo v súlade s prianím jeho rojalisticky zmýšľajúcej rodiny. Sám bol však prívržencom myšlienok republikanizmu. P. de Coubertin rád športoval - jazdil na koni, vesloval na rieke či na jazere, boxoval. Nepriťahovala ho kariéra vojaka či diplomata. Cítil sa byť povolaným pracovať v oblasti výchovy.

V roku 1883 odišiel P. de Coubertin do Anglicka, aby sa tam bližšie zoznámil s fenoménom, ktorý si ho veľmi získal - s výchovou športom. Francúzska pedagogika totiž nevyhnutne potrebovala reformu a P. de Coubertin si stanovil cieľ zreformovať francúzsky výchovný systém, a to na všetkých úrovniach podľa anglického modelu. Prostriedkom reformy mala byť telesná výchova a šport.

V roku 1888 Pascal Grousset vydal knihu Telesná renesancia (Rennaissance physique). V tomto diele navrhol obnovenie takmer zabudnutých antických olympijských hier. P. de Coubertin sa spočiatku myšlienkam P. Grousseta divil, no napokon si uvedomil, že obnovenie olympijských hier pomôže reforme pedagogiky lepšie ako čokoľvek iné. A to reforme pedagogiky v globálnom meradle, nielen vo Francúzsku. Po úvahách sa pustil do práce, výsledkom ktorej bolo obnovenie olympijských hier.

Výsledky svojej činnosti publikoval v početných článkoch, príspevkoch a knihách. Bibliografia jeho prác predstavuje vyše 250 publikácií o rozsahu asi 15 000 strán. K najvýznamnejším knižným dielam patria Výchova v Anglicku (1888), Eseje zo športovej psychológie (1913), Športová pedagogika (1922), Olympijské pamäti (1931). Na poli literatúry sa stal dokonca olympijským víťazom! Na Hrách V. olympiády v roku 1912 v Štokholme zvíťazil v umeleckej súťaži (v súčasnosti už umelecké súťaže v programe olympijských hier nie sú, konali sa počas OH 1912 - 1948) dielom Óda na šport, ktoré však neprihlásil pod svojím vlastným menom, ale pod pseudonymom G. Hohrod - M. Eschbach. Symbolická nemecko-francúzska autorská dvojica mala vyjadrovať medzinárodné bratstvo na príklade dvoch vtedy nepriateľských národov.

Coubertin umrel 2. septembra 1937. Pochovaný je v Lausanne, vo Švajčiarsku, ale jeho srdce je uložené v stéle v gréckej Olympii, kde sa v súčasnosti rozkladá areál výchovno-vzdelávacej inštitúcie MOV - Medzinárodnej olympijskej akadémie.

Z myšlienok Pierra de Coubertina

Do našich lýceí preniká všetko, ale nevychádza z nich nič, Urobili sme ten paradox, že vysoké múry, ktoré majú chrániť naše deti, nás od nich izolujú bez toho, aby ich izolovali od nás. Múry sú nepriehľadné z našej strany a priehľadné z ich. Zatiaľ čo my ignorujeme všetko, čo by sme mali o nich vedieť, oni vedia o nás všetko, čo by mali ignorovať.

Vo všeobecnosti sa väčšina národných otázok zredukuje na otázku výchovy a to najmä v demokratických štátoch. Tajomstvo rastu a úpadku demokracie treba vždy hľadať v školách a na univerzitách.

Atletizmus môže rozpútať vášne najušľachtilejšie aj najnižšie; môže podporiť vlastnosti, ako sú nezištnosť a ctižiadosť práve tak, ako túžbu po zisku, môže byť rytiersky alebo zvrhlý, statočne mužný alebo zvierací; možno ho využiť ako na upevnenie mieru, tak aj v príprave na vojnu. Ale ušľachtilé zmýšľanie, kult cti a nezištnosti, rytiersky duch, mužná energia a mier sú hlavnými potrebami moderných demokracií.

Nadišla hodina vybudovať pedagogický chrám, ktorého architektúra by bola lepšie prispôsobená potrebám dneška. Športy sa vyvinuli v lone spoločnosti, ktorú vášeň peňazí ohrozuje hnilobou do špiku kostí.

Nestačí, aby sa slávili každé štyri roky s elitou veľkolepo olympijské hry. Je dôležitejšie, aby v skromnosti a rovnomernosti každodenného života, každý bez rozdielu užíval blahodarnosti olympijskej kultúry.

Človek nie je iba telo a duch, ale telo, duch a charakter. Charakter sa nevytvára duchom, ale pomocou tela. To je práve to, čo dobre vedeli staroveké národy a čo my tak obtiažne kriesime.

Šport nie je privilégiom žiadneho národa či rasy, patrí celému svetu.

Všetko v obrodenom a modernom olympijskom hnutí smeruje k myšlienke kontinuity, vzájomnej súhry a solidarity, ktorá sa stáva priamo podmienkou. Zdravá demokracia a správne chápaný mierumilovný internacionalizmus budú prenikať na obnovené štadióny, a tam udržiava kult cti a nezištnosti, ktorý športu umožní okrem zdokonaľovania tela pokračovať v diele morálneho zdokonaľovania sociálneho zmierenia. Preto majú poskytnúť znovuobnovené olympijské hry každé štyri roky svetu možnosť šťastných a bratských stretnutí, pri ktorých bude stále viac miznúť nevedomosť, ktorá uchováva pocity nenávisti, hromadí nedorozumenia a často unáhlene ženie udalosti v smere barbarského nemilosrdného boja.

Obnovenie olympijských hier

Dôvody, ktoré viedli Coubertina k obnoveniu OH boli skutočne závažné a presvedčivé:

* Neustále silnejúca úloha športovej reality - moderný šport si úspešne razil cestu z ostrovného Anglicka do celého sveta.
* Internacionalizácia športu - šport sa stal fenoménom, ktorý nepoznal hranice, ľudia sa mu mohli venovať aj bez toho, aby sa navzájom dorozumeli, jednotné pravidlá im umožňovali stretnúť sa na ktoromkoľvek športovisku.
* Kultúrna internacionalizácia - národy sa, v súvislosti s technickým pokrokom a so zdokonalením dopravy, lepšie spoznávali, učili sa postupne akceptovať aj iné zvyky a iné kultúry.
* Pedagogický základ olympijských hier (na obnovení OH azda najdôležitejší) - základ, bez ktorého by sa olympijské hry zvrhli na púhe súboje v aréne. Tübingenský teológ Eilert Herms uvedenú skutočnosť zhodnotil takto: Pre Coubertina koncept olympizmu musel byť pedagogický alebo žiadny.

Prvý pokus o obnovenie olympijských hier v roku 1892 nebol úspešný. Ľudia, ktorým P. de Coubertin prezentoval svoje myšlienky, ho nepochopili.

Olympijské hry boli obnovené až na druhý pokus v roku 1894, kedy sa v Grand amphithéâtre Parížskej univerzity Sorbonne konal Ustanovujúci kongres, na ktorom jeho účastníci odhlasovali zásadné body ohľadne obnovenia olympijských hier. Zhodli sa, že hry sa budú konať každé štyri roky, budú mať výrazne novodobý charakter, zo súťaží sa vylúčia žiaci a menuje sa Medzinárodný olympijský výbor. Aj napriek tomu, že P. de Coubertin má najväčšiu zásluhu na obnovení olympijských hier, nestal sa prvým predsedom Medzinárodného olympijského výboru. Bol ním grécky spisovateľ Demetrius Bikélas a P. de Coubertin zastával funkciu generálneho sekretára tohto vrcholného orgánu rodiaceho sa olympijského hnutia. Vo funkcii predsedu Medzinárodného olympijského výboru vystriedal Demetria Bikélasa a zotrval v nej do roku 1925, kedy sa na zasadaní Medzinárodného olympijského výboru v Prahe vzdal funkcie a venoval sa ďalej pedagogike. Podujatie, ako bolo obnovenie olympijských hier by nemohol zvládnuť P. de Coubertin sám a to aj napriek tomu, že hlavná iniciatíva patrila nesporne jemu. Spolupracoval s mnohými významnými odborníkmi z rôznych odborov, o. i. aj s reverendom Henri Didonom, významným pedagógom, ktorý je autorom olympijského motta „Citius, altius, fortius“, teda „Rýchlejšie, vyššie, silnejšie“.

S obdobím, kedy bol P. de Coubertin predseda Medzinárodného olympijského výboru, je spätý aj vznik olympijských kongresov ako vrcholných zasadaní predstaviteľov olympijského hnutia, členov Medzinárodného olympijského výboru, zástupcov národných olympijských výborov a medzinárodných športových federácií olympijských športov.

P. de Coubertina si spájame najmä s obnovením olympijských hier, ale zaslúžil sa o vznik viacerých významných organizácií, napr. Svetovej pedagogickej únie v roku 1925, Medzinárodného byra športovej pedagogiky v roku 1928 atď. To len dokumentuje skutočne kalokagatický rozmer tejto mimoriadnej osobnosti svetového významu.

Zhrnutie

Na záver môžeme ešte raz konštatovať, že francúzsky pedagóg, historik a športový funkcionár Pierre de Fredi de Coubertin:

* Má hlavnú zásluhu na obnovení olympijských hier.
* Je zakladateľ Medzinárodného olympijského výboru. Je autorom základných článkov Olympijskej charty, olympijských symbolov a olympijskej myšlienky, ktorej jadro tvorí idea mieru a priateľstva medzi národmi, založená na antických ideáloch kalokagatie a ekecheirie, novovekom duchu fair play, na zásadách demokratizmu, rovnoprávnosti a internacionalizmu.
* Prostredníctvom olympijských hier pozdvihol význam športu a využil jeho univerzálnosť ako výchovného prostriedku.

Činnosť olympijského hnutia, symbolizovaná piatimi prepojenými kruhmi, je trvalá a celosvetová. Je rozšírená na piatich kontinentoch Jej vyvrcholením je účasť športovcov celého sveta na veľkom športovom festivale, na olympijských hrách.

Olympijská charta, Základné princípy

Novoveké olympijské hry

Novoveké olympijské hry sú najviditeľnejší prejav olympizmu a bývalý predseda MOV J. A. Samaranch o nich povedal: Za všetko, čo medzinárodné olympijské hnutie v súčasnosti má a čím je, vďačí predovšetkým olympijským hrám.

Takéto konštatovanie je plne opodstatnené, pretože: novoveké olympijské hry ako internacionálne súťaže medzi športovcami v individuálnych a kolektívnych športoch sú najvýznamnejším svetovým sviatkom športu a zároveň kultúrnym festivalom; svojou komplexnosťou sú spojením športového programu s prepojením na výchovu, kultúru a humanizmus; pozostávajú z hier olympiády (od r. 1896) a zo zimných olympijských hier (od r. 1924), oboje sa konajú každé 4 roky (s výnimkou vojnových rokov 1916, 1940 a 1944); od roku 1994 sa zimné hry konajú v olympijskom medziobdobí a majú samostatný štvorročný cyklus.

Ešte raz o obnovení olympijských hier

O príčinách a podmienkach obnovenia OH sme už hovorili v predchádzajúcej kapitole. K návrhom na ich znovuzrodenie viedol rozvoj novovekého športu a jeho internacionalizácia. Po postupnom vytváraní športových klubov, potom národných a medzinárodných športových federácií bol zákonitou vyššou fázou vznik Medzinárodného olympijského výboru (MOV) v roku 1894. Významnou inšpiráciou bolo archeologické objavenie Olympie ako kolísky športového súťaženia. V takejto situácii bolo aktuálnou úlohou zvýšiť spoločenskú prestíž športu a jeho propagáciu ako možného výchovného prostriedku v rámci reforiem súdobej pedagogiky.

Viaceré pokusy o obnovenie OH stroskotali, prípadne hry mali len úzky lokálny ráz.

So snahami o obnovenie OH sa stretávame v Anglicku (prvá pol. 17. st.), v Nemecku (koniec 18. st. Dessau), vo Švédsku (Helsingborg) a v Grécku (1859, 1870, 1875, 1889 Atény).

Vývoj olympijských hier

Vývoj novovekých olympijských hier, spojený s celkovým sociálnym, politickým, ekonomickým a kultúrnym vývojom vo svete, možno rozdeliť do niekoľkých etáp:

* Obdobie do prvej svetovej vojny (OH 1896 - OH 1912).
* Medzivojnové obdobie (OH 1920 - OH 1936)
* Obdobie studenej vojny a bipolárneho sveta (OH 1948 - OH 1988).
* Najnovšie obdobie (od OH 1992).

Prvé obdobie charakterizujú viaceré faktory: absolútna nadvláda MOV nad národnými olympijskými výbormi (NOV), podriadenie hier programu svetových výstav (OH 1900, 1904, 1908), uprednostňovanie národného princípu pred štátnym (preto napr. na OH mohli štartovať Česko a Fínsko, hoci neboli samostatnými štátmi), malý počet medzinárodných športových federácií (MF).

Druhé obdobie charakterizuje: nástup nových športov a zakladanie MŠF, nárast významu národných olympijských výborov, ale tiež nástup prezidiálneho systému v riadení olympijského hnutia, utlmenie olympijských kongresov ako ideového lídra hnutia, zavedenie samostatného cyklu zimných olympijských hier (ZOH), výraznejší vstup ženského športu od OH 1928, prvé politické zneužitie OH a ZOH nacistickým Nemeckom v roku 1936.

Tretie obdobie sprevádzali nasledovné faktory: neúprosné súperenie dvoch svetových sústav (socialistickej a kapitalistickej) na OH aj za cenu porušovania olympijskej morálky, spolitizovanie OH, ktoré sa prejavilo terorom (OH 1972 v Mníchove, OH 1996 v Atlante) a bojkotom OH (afrických krajín OH 1976 v Montreale, západných demokracií OH 1980 v Moskve a socialistických krajín OH 1984 v Los Angeles), nárast rizika gigantizmu hier a zneužívania dopingu, ďalší nástup nových športov, úspešný nástup „tretieho“ sveta (Ázie a Afriky) na olympijskú pôdu, demokratizácia olympijského hnutia, tesnejšia spolupráca MOV s MŠF (AGFIS - Generálnym zhromaždením MŠF) a NOV (ANOV - Asociáciou národných olympijských výborov), zabezpečenie finančnej nezávislosti hnutia od OH 1984, podpora športu pre všetkých, uplatňovanie olympijskej solidarity. eliminácia problému pseudoamaterizmu zavedením hier otvorených všetkým športovcom od OH 1988. 

Štvrté obdobie je zatiaľ charakterizované nasledujúcimi znakmi: zavedenie samostatného cyklu zimných OH od roku 1994, starostlivosť o ochranu životného prostredia, zintenzívnenie boja proti používaniu dopingu, boj proti korupcii (aj v samotnom MOV) v dôsledku rastúcej komercionalizácie v športe a v olympijskom hnutí, rastúce náklady na zabezpečenie bezpečnosti hier a jej účastníkov.

Prehľad konania olympijských hier

|  |  |  |  |  |
| --- | --- | --- | --- | --- |
| Rok |  | Olympijské hry | Zimné olympijské hry |  |
|  |  |  |  |  |
| 1896 | I. | Atény |  |  |
| 1900 | II. | Paríž |  |  |
| 1904 | III. | St. Louis |  |  |
| 1908 | IV. | Londýn |  |  |
| 1912 | V. | Štokholm |  |  |
| 1916 | VI. | nekonali sa kvôli vojne |  |  |
| 1920 | VII. | Antverpy |  |  |
| 1924 | VIII. | Paríž | I. | Chamonix |
| 1928 | IX. | Amsterdam | II. | St. Moritz |
| 1932 | X. | Los Angeles | III. | Lake Pacid |
| 1936 | XI. | Berlín | IV. | Garmisch-Partenkirchen |
| 1940 | XII. | nekonali sa kvôli vojne | nekonali sa kvôli vojne |  |
| 1944 | XIII. | nekonali sa kvôli vojne | nekonali sa kvôli vojne |  |
| 1948 | XIV. | Londýn | V. | St. Moritz |
| 1952 | XV. | Helsinki | VI. | Oslo |
| 1956 | XVI. | Melbourne /Štokholm | VII. | Cortina d´Ampezzo |
| 1960 | XVII. | Rím | VIII. | Squaw Valley |
| 1964 | XVIII. | Tokio | IX. | Innsbruck |
| 1968 | XIX. | Mexico City | X. | Grenoble |
| 1972 | XX. | Mníchov | XI. | Sapporo |
| 1976 | XXI. | Montreal | XII. | Innsbruck |
| 1980 | XXII. | Moskva | XIII. | Lake Placid |
| 1984 | XXIII. | Los Angeles | XIV. | Sarajevo |
| 1988 | XXIV. | Soul | XV. | Calgary |
| 1992 | XXV. | Barcelona | XVI. | Albertville |
| 1994 |  |  | XVII. | Lillehammer |
| 1996 | XXVI | Atlanta |  |  |
| 1998 |  |  | XVIII. | Nagano |
| 2000 | XXVII. | Sydney |  |  |
| 2002 |  |  | XIX. | Salt Lake City |
| 2004 | XXVIII. | Atény |  |  |
| 2006 |  |  | XX. | Turín |

1. Olympizmus, olympijské hnutie, Olympijská charta

Olympijské hnutie, riadené MOV, pramení z moderného olympizmu.

Olympijská charta, Základné princípy

Definície

Motto tejto kapitoly vyzýva k ozrejmeniu základných pojmov, s ktorými sme sa už v predchádzajúcich kapitolách stretli, ako ich definuje Olympijská charta:

Olympizmus je životná filozofia, vyvážene spájajúca telesnú zdatnosť, vôľu a ducha v jeden celok. Splývaním športu s kultúrou a výchovou olympizmus usiluje o utvorenie spôsobu života, založeného na radosti z vynaloženého úsilia, na výchovnej hodnote dobrého príkladu a na rešpektovaní univerzálnych základných etických princípov. Zmyslom olympizmu je kdekoľvek zapojiť šport do procesu harmonického rozvoja človeka, s cieľom utvoriť mierovú spoločnosť, zachovávajúcu ľudskú dôstojnosť.

Olympijské hnutie pod vedením MOV ako najvyššieho orgánu združuje organizácie, športovcov a ďalšie osoby, ktoré súhlasia s Olympijskou chartou a ňou sa riadia. Kritériom príslušnosti k olympijskému hnutiu je uznanie MOV. Cieľom olympijského hnutia je prispieva k budovaniu mierového a lepšieho sveta výchovou mládeže prostredníctvom športu, vykonávanom bez akejkoľvek diskriminácie a v olympijskom duchu, spojením vzájomného porozumenia, ducha priateľstva, solidarity a fair play. Činnosť olympijského hnutia, symbolizovaná piatimi prepojenými kruhmi, je trvalá a celosvetová. Je rozšírená na piatich kontinentoch. Jej vyvrcholením je účasť športovcov celého sveta na veľkom športovom festivale, na olympijských hrách.

Olympijská charta je kodifikáciou základných princípov, pravidiel a vykonávacích ustanovení, schválených MOV. Riadi organizáciu a činnosť olympijského hnutia a stanovuje podmienky na oslavu olympijských hier.

Medzinárodný olympijský výbor je najvyšší orgán olympijského hnutia, založený roku 1894, ktorý šíri olympizmus v súlade s Olympijskou chartou.

Fair play je čestné a poctivé jednanie, spojené s rešpektovaním športového ducha a s úctou k športovým súperom. Tvorí dôležitú súčasť olympijskej myšlienky.

Z histórie MOV

Vznik, vývoj a činnosť MOV prešli zložitým vývojom a boli ovplyvňované celkovým spoločensko-ekonomickým vývinom vo svete. Preto sa obmedzíme len na najdôležitejšie faktory.

Prvý MOV sa vytvoril prakticky korešpondenčnou formou a bol 12-členný (po dvaja Francúzi a Angličania po jednom zástupcovi mali Grécko, Rusko, Švédsko, Uhorsko, Čechy, USA, Argentína, N. Zéland). MOV napriek jeho nedemokratickej forme sebadopĺňania a prezidiálnemu systému riadenia v rokoch 1930 - 1972 sa stával čoraz významnejšou medzinárodne uznávanou a nezávislou inštitúciou.

Dlhodobým problémom, ktorý muselo olympijské hnutie riešiť, bola tzv. amatérska otázka. V dôsledku sociálno-spoločenských premien sa novoveký šport vyčlenil na amatérsky a profesionálny, pričom vzťahy medzi nimi boli rozporné. Amatéri sledovali iba športový, nie materiálny prospech, preto bol ich šport označovaný ako gentlemanský. Bolo spoločensky i morálne neúnosné kontaktovať sa s profesionálmi. Z etických a výchovných dôvodov bol preto profesionálny šport z olympijskej pôdy vykázaný, reglement pripúšťal olympijské súťaženie iba amatérom. Avšak športová realita a rozvoj výkonnostného športu nútili predstaviteľov olympijského hnutia takmer sústavne zaoberať sa definovaním pojmu amaterizmu a jeho vzťahu k športovej profesionálnosti. OH predsa mali byť aj kvalitatívnym vrcholom medzinárodného športového súťaženia.

Riešením amatérskej otázky sa zaoberal MOV viackrát, prakticky od I. Olympijského kongresu. V roku 1909 zorganizoval anketu o amaterizme. Novelizácia amatérskeho pravidla sa uskutočnila v rokoch 1974, 1981 a 1986. V roku 1986 bol na 91. zasadaní MOV definovaný Kódex športovca, ktorý zaručil právo štartovať na OH všetkým. Tento princíp deklarovala aj Európska charta športu z roku 1992.

Po roku 1945 sa napriek studenej vojne stáva MOV významným mierotvorným činiteľom. Mierové iniciatívy zosilneli v spolupráci s VZ OSN od r. 1992. Počas ZOH 1994 presadil MOV prímerie vo vojnovej Bosne a navrhol dodržiavanie prímeria aj počas ďalších OH a ZOH. V júli 2000 stál MOV pri vzniku Medzinárodnej nadácie pre olympijské prímerie (FITO) V septembri 2000 VZ OSN prijalo Deklaráciu tisícročia, ktorá v odseku o olympijskom prímerí žiada všetky členské štáty o rešpektovanie tejto požiadavky.

K ďalším pozitívam MOV bezpochyby patrí vytvorenie Olympijského študijného centra a Olympijského múzea v Lausanne, výraznejšie zapojenie žien a športovcov - olympionikov do hnutia; darí sa mu zabezpečovať finančnú nezávislosť hier, posilnil jednotu MOV s národnými olympijskými výbormi a medzinárodnými športovými federáciami, úspešne sa realizuje Olympijská solidarita, teda materiálna a odborná pomoc pre rozvoj športu v jednotlivých krajinách, MOV podporuje šport pre všetkých a vážne sa venuje starostlivosti o životné prostredie. Je čoraz dôslednejší v boji proti dopingu a korupcii.

Zároveň musel MOV čeliť a čelí nielen vonkajším, ale aj vlastným problémom, ku ktorým predovšetkým patrili a patria spolitizovanie športu a OH, gigantizmus hier a ich komercionalizácia, korupcia v hnutí i v samotnom MOV, používanie dopingu.

Čo ešte treba vedieť o olympijskom hnutí

MOV za členov hnutia môže uznať asociácie NOV, utvorené v kontinentálnom alebo celosvetovom meradle, ako napr. Asociáciu národných olympijských výborov (ANOC), Asociáciu afrických NOV (ANOCA), Olympijskú radu Ázie (OCA), Panamerickú športovú organizáciu (PASO), Národné olympijské výbory Oceánie (ONOC), Európske olympijské výbory (EOC).

MOV môže uznať aj asociácie MŠF, ako napr. Asociáciu medzinárodných federácií letných olympijských športov (ASOIF), Asociáciu medzinárodných federácií zimných olympijských športov (AIWF), Asociáciu MŠF uznaných MOV (ARIFS), Generálnu asociáciu MŠF (GAIFS).

Pri MOV od roku 1961 pôsobí Olympijská solidarita. Jej cieľom je hlavne prispievať na podporu základných princípov olympijského hnutia, rozvoj technických znalostí športovcov a trénerov, na zlepšovanie technickej úrovne športovcov a trénerov pomocou štipendií, na výchovu športových funkcionárov a pod.

Pri MOV taktiež od roku 1961 pôsobí Medzinárodná olympijská akadémia (MOA), ktorá sa venuje vedeckej, študijnej, výchovnej, kultúrnej, informačnej a propagačnej činnosti, šíreniu olympijskej filozofie a olympijských ideálov. MOA má sídlo v Olympii.

Olympijské hnutie má vlastnú olympijskú symboliku. Patria k nej:

* päť vzájomne prepletených olympijských kruhov, symbolizujúcich päť kontinentov,
* biela olympijská zástava s emblémom piatich kruhov uprostred,
* olympijské heslo „Citius -Altius - Fortius“,
* olympijská hymna, ktorú na text Kostisa Palmasa skomponoval Spiridon Samaras,
* olympijský oheň (prvýkrát vzplanul na OH 1928 a od OH 1936 sa štafetovite prenáša zo starovekého štadióna v Olympii do dejiska hier),
* olympijský emblém, ktorý je integrovaný vzor, spájajúci olympijské kruhy s iným významným prvkom.

Paralelou OH je hnutie Šport pre všetkých, ktoré má za úlohu sprístupniť športovanie všetkým ľuďom bez rozdielu veku a pohlavia. Prvý medzinárodný kongres športu pre všetkých sa konal vo Frankfurte n. Mohanom v roku 1986. K tradičným podujatiam tohto typu patrí poriadanie Olympijských dní a Behu olympijského dňa.

MOV zvoláva olympijské kongresy, ktoré majú konzultatívny charakter. Program kongresov určuje MOV po konzultáciách s MF a NOV. Doterajšie kongresy sa konali v nepravidelných intervaloch:

I. 1894 Paríž

II. 1897 Le Havre

III. 1905 Brusel

IV. 1906 Paríž

V. 1913 Lausanne

VI. 1914 Paríž

VII. 1921 Lausanne

VIII. 1925 Praha

IX. 1930 Berlín

X. 1973 Varna

XI. 1981 Baden - Baden

XII. 1994 Paríž (Kongres jednoty, ktorý zdôraznil vôľu chráni a upevňovať jednotu olympijského hnutia a zaoberal sa otázkami prínosu olympijského hnutia pre modernú spoločnosť, postavením športovca a športu v sociálnom kontexte, ako aj vzťahom športu s médiami).

1. Olympijská filozofia, ideály a princípy

Zmyslom olympizmu je kdekoľvek zapojiť šport do procesu harmonického rozvoja človeka, s cieľom utvoriť mierovú spoločnosť.

Olympijská charta, Základné princípy

Olympijská filozofia

Olympijskú filozofiu koncentrovane vyjadruje definícia olympizmu s jeho úlohami a cieľmi. Preto si zopakujme:

Olympizmus ako systém myšlienok, princípov, filozofie a vízií sformuloval P. de Coubertin na začiatku 20. storočia. Filozofia nie je nemenná, je stále vo vývoji, čo sa vzťahuje aj na filozofiu olympizmu.

Filozofia olympizmu zdôrazňuje úlohu športu v rozvoji človeka, v rozvoji medzinárodného porozumenia, mierovej koexistencie, spoločenskej a morálnej výchovy pre celý svet. Je univerzálna, pretože je prijateľná, platená a zrozumiteľná naozaj pre všetkých.

Nosnými piliermi olympizmu sú staroveké ideály kalokagatie a ekecheirie, ako aj novoveký princíp fair play. Podľa Kódexu športovej etiky (Rada Európy 1993) je fair play ... oveľa viac než iba hrou podľa pravidiel ...zahrňuje i priateľstvo, rešpektovanie druhých športovcov ... elimináciu podvádzania, používania nedovolených prostriedkov, dopingu, násilia (fyzického i slovného), vykorisťovania, nerovnosti podmienok, nadmernej komercionalizácie a korupcie.“

Olympijská filozofia poníma olympijské hry ako sviatok športovcov aj divákov, ako príklad solidarity a spoločného úsilia národov o lepšiu mierovú budúcnosť sveta; súťaženie zase ako korektné sledovanie vlastných záujmov.

V tomto zmysle olympijské hry ako materiálny základ olympizmu vytvárajú trvalé športové, výchovné a kultúrne hodnoty. Hry majú prispieva k demokratizácii medzinárodnej politiky, eliminovať všetky druhy diskriminácie a neznášanlivosti. Popri vlastnom športovom rozmere majú skrátka duchovný obsah, špirituálnosť, filozofiu, kultúru.

Avšak filozofia olympizmu presahuje šport, nevzťahuje sa iba na vrcholových športovcov, ale na všetkých a na celý život. Vzťahuje sa na vytváranie hodnôt spojených s účasťou a spoluprácou, na rozvoj vzdelania, výchovy, sebavýchovy, rozvoj osobnosti a sociálneho života.

Olympijská filozofia povýšila šport na plnohodnotnú súčasť spoločenského života a predstavuje jednotu troch oblastí: športu, výchovy a kultúry, preto jeho ideové piliere predstavuje športová pedagogika a olympijská výchova v duchu olympijských ideálov.

Stručný komentár k olympijskej filozofii

Olympizmus je zacielený na jednotlivca i spoločnosť, smeruje k človeku aj k človečenstvu v priamom i v prenesenom slova zmysle. Olympijská charta ho aj v takom duchu definuje:

Na jednej strane ako životnú filozofiu, ktorá spája do harmonického celku telesnú zdatnosť, vôľu a ducha.

Na druhej strane chápe olympizmus ako spôsob života, ktorý stojí na troch pilieroch: na radosti z vynaloženého úsilia, na výchovnej hodnote dobrého príkladu a na rešpektovaní etických princípov.

Jedným z cieľov olympijského hnutia je prispievať k budovaniu mierového a lepšieho sveta výchovou mládeže prostredníctvom športu uskutočňovaným bez akejkoľvek diskriminácie a v olympijskom duchu...

Inak povedané, olympizmus je myšlienkový prúd, zameraný na všestrannú dokonalosť, jeho cieľom je rozvoj človeka, nie redukcia na športový automat. Olympizmus znamená presah každodennosti - človek nie je len tým, čo je, ale aj tým, čím môže byť. Homo olympicus znamená nielen súťaženie a vavríny, ale cestu, ktorá celkovo zušľachťuje človeka. Olympizmus je teda výsada duchovnej aristokracie a elity.

A ešte inak - olympizmus vyžaduje morálne správanie sa a konanie všetkých aktérov v športovej praxi, v športových organizáciách a v športovej politike. Zásady športovej morálky predpokladajú nielen rešpektovanie pravidiel a rozhodcov, ale aj rešpekt a úctu k partnerovi ako k človeku a osobnosti, garantovanie rovnakých podmienok a šancí pre všetkých zúčastnených, zákaz manipulovania výsledkov, seriózne narábanie s peňažnými čiastkami, zachovávanie dôstojnosti pri víťazstvách i prehrách. Fair play je spôsob myslenia, nie iba spôsob správania.

Preto by olympijské hry mali stáť nad ostatnými športovými podujatiami. Sú niečím viac ako súčtom púhych šampionátov. V opačnom prípade hry pod piatimi kruhmi zdegenerujú na mamutí podnik, ktorý stojí zbytočne veľa peňazí a okrem nadšenia jedných vyvoláva čoraz väčší odpor druhých.

Pri výchove v duchu olympizmu musí byť hlavným iniciátorom každá zložka olympijského hnutia i štát, ale v prvom rade musí každý začínať od seba. Príhodné sú slová bývalého amerického prezidenta J. F. Kennedyho: Nepýtajte sa, čo urobila Amerika pre vás, ale čo ste vy urobili pre Ameriku!

V tejto súvislosti treba podotknúť, že v súčasnosti pociťujeme na Slovensku podvyživenú štátnu pomoc pre šport. Pri porovnaní s nedávnou socialistickou minulosťou konštatujeme, že vtedy bola vyššia. Je to pravda, ale treba si tiež uvedomiť, že v totalitnom systéme nebol prvoradým záujmom rozvoj človeka. Vrcholový šport - aj za cenu pokryteckého amaterizmu a rafinovaného distribuovania nedovolených prostriedkov - slúžil ako reklama režimu. Združovanie športuchtivých občanov do jedinej masovej organizácie bol zasa nástrojom kontroly ľudí a ich ideového manipulovania.

Konkrétne úlohy jednotlivcov, hnutia a spoločnosti

* Obnoviť fyzickú a duchovnú rovnováhu človeka - (dnes sa jednostranne preferuje skôr intelektuálna stránka - jazyková a počítačová gramotnosť, manažérske schopnosti, kreativita, komunikácia, asertivita, empatia, isteže aj zdravie a dobrý vzhľad, chýba však kalokagatická rovnováha).
* Pozdvihnúť etiku športu výchovou a sprísnením trestov (pozri napr. dopingové aféry ZOH 2002 a OH 2004; ak chceme, aby olympijskí športovci boli výchovným vzorom, podvody pri olympijských súťažiach by mali byť trestané oveľa tvrdšie, vrátane doživotného vyradenia z olympijských súťaží).
* Harmonizovať pomer medzi vrcholovým športom a športom pre všetkých (nevidieť v športe pre všetkých púhy servis pre vrcholový šport - základňu pre výber talentov, ale nástroj individuálnej sebarealizácie každého jednotlivca).
* Úlohou štátu nie je dirigovať všetko, ale vytvárať možnosti pre všetkých (nenáročné verejné ihriská, relevantná legislatíva a pod.) štát má sledovať záujmy občana a budovať občiansku spoločnosť, ak občan nepociťuje štát ako svoj, utieka sa k sledovaniu individuálnych záujmov, ignoruje skĺbenie osobných a spoločenských záujmov).
* A napokon preferovať vždy a všade šport ako prostriedok humanizácie ľudskej spoločnosti; sociálneho vyrovnávania; univerzálnych globálnych procesov; mierových stretávaní; antidiskriminácie; všeľudskej jednoty a solidarity.

1. Šport pre všetkých v olympijskom hnutí

Šport nie je žiadnou luxusnou zábavou, činnosťou pre pár zámožných jedincov, ani formou, ako pomocou svalov kompenzovať duševnú prácu. Dáva každému mužovi, žene či dieťaťu príležitosť na zdokonalenie, nehľadiac na ich profesiu či miesto vo svete.

Je prirodzenou súčasťou všetkých rovnako, v rovnakej miere a nemôže byť nahradený ničím.

Pierre de Coubertain

Čo je šport pre všetkých?

Šport pre všetkých je sformované hnutie, ktoré propaguje a sprístupňuje športovanie čo najširšiemu okruhu ľudí, je reakcia na vrcholový šport, zníženú aktivitu obyvateľstva a nárast voľného času, necharakterizuje ho súťaživosť (hoci v hnutí existujú organizované aj neorganizované súťaže) a snaha dosiahnuť vysoký výkon, ale regenerácia telesných a duševných síl človeka.

Už P. de Coubertin zdôrazňoval, že olympijské hnutie sa musí zamerať nielen na vrcholových športovcov, ale na všetkých, lebo šport je dôležitá forma výchovy. Cieľom olympizmu je otvoriť pohybovú činnosť všetkým. V roku 1926 prehlásil: Obnovenie olympijských hier má slúžiť tomu, aby sa šport stal súčasťou života každého človeka, životnou potrebou a aby bol základným ľudským právom.

* Zabezpečenie športu pre všetkých je jedným zo základných práv ľudí modernej doby, každý jednotlivec musí mať možnosť športovať podľa svojich potrieb. Príťažlivosť športu pre všetkých spočíva predovšetkým v pestrosti a mnohotvárnosti jeho foriem, jeho prispôsobivosti miestnym podmienkam, záujmom či veku účastníka. Šport pre všetkých je hnutie, ktoré je zamerané na presadzovanie olympijských ideálov, jeho súčasťou sú olympijské aktivity, ktoré tvoria východisko pre olympijské nádeje, jeho názov je vhodný pre všetky kategórie spoločnosti a obsahuje všetky druhy športu s výnimkou vrcholového športu.

MOV a Šport pre všetkých

Športom pre všetkých sa začala zaoberať komisia rady Európy v roku 1966, v roku 1977 bola prijatá Európska charta Športu pre všetkých. Na 7. konferencii európskych ministrov športu v roku 1992 bola podpísaná nová Európska charta športu.

Iniciatíva MOV podporovať šport pre všetkých sa prejavila v roku 1983, keď vznikla pri MOV Komisia športu pre všetkých pod vedením predsedu Juana Antonia Samarancha. Cieľom sa stalo morálne a finančne podporovať masové športové podujatia a prevziať patronáty nad nimi.

Od roku 1986 sa MOV podieľa na organizovaní Svetových kongresov športu pre všetkých (1986 Frankfurt n. M., 1988 Praha, 1990 Tampere, 1992 Varna, 1994 Punta del Este, 1996 Soul, 1998 Barcelona, 2000 Quebec, 2002 Anheim, 2004 Rím). V roku 1994 vznikla spoločná deklarácia so Svetovou zdravotníckou organizáciou WHO o športe pre všetkých ako zdravotnej prevencii.

Závery spomínaných kongresov sú pre hnutie významné, dávajú jasné návody na fungovanie športu pre všetkých v tej - ktorej krajine:

Ustanoviť a propagovať politiku a program športu a telesnej výchovy s cieľom na celoživotný šport, podporovať radosť zo športu podľa individuálnych potrieb obyvateľov a motivovať ich.

Garantovať rovnaký prístup k športovým programom a službám pre všetky sociálne vrstvy na celom svete. Poskytnúť špecifické služby a programy pre skupiny ľudí so zníženou kvalitou života a zabezpečiť lojalitu a účasť týchto skupín v procese rozvoja.

Propagovať profesionálnu podporu programom, službám a iným činnostiam.

Iniciovať rovnosť v politike a manažmente v rámci športových predpisov a služieb a rozvíjať prostriedky na meranie ich efektívnosti.

Vytvárať moderné komunikačné prostriedky a siete medzi všetkými formami športu a medzi najširšou verejnosťou.

Využiť vrcholový šport ako vzor pre šport pre všetkých - šport pre všetkých je základ na ceste k vrcholovému športu.

Považovať šport pre všetkých a vrcholový šport ako jednu entitu, pretože jedna môže ťažiť z tej druhej. Vrcholový šport je vzorový model a dáva priestor na vytváranie nových pravidiel, tréningových metód, tréningov a produktu, ktoré môžu byť všeobecne použité.

Šport pre všetkých by mal byť podporovaný vrcholovým športom, pretože vrcholový šport je závislý od športu pre všetkých.

Diskusie a závery

Vzájomná podpora medzi vrcholovým športom a športom pre všetkých znamená, že úspech vo vrcholovom športe je možný len vďaka silnej základni športu pre všetkých a naopak.

Kritika však poukázala na to, že šport pre všetkých a vrcholový šport sú dva odlišné domény s oddelenými cieľmi a procesmi. Súčasný trend oslobodzuje človeka robiť šport len v organizovanej podobe a model športového idolu môže mať iba okrajový dopad. Okrem tohto vnútrošportového rozvoja čelí spoločnosť novým sociálnym problémom, ako sú zdravie obyvateľstva, rovnosť, tolerancia a rovnováha životného prostredia. Tie si žiadajú citlivú reakciu od obidvoch druhov športu. Príkladom je súčasná aktivita WHO s programom zdravia pre rozvojové i rozvinuté krajiny. To môže byť príležitosť aj pre športové hnutie, špeciálne pre šport pre všetkých.

Všetky organizácie boli vyzvané urobiť ponuku na celoživotný šport s cieľom prinútiť každého jednotlivca stať sa fyzicky aktívnym a zúčastňovať sa na športe na svojej úrovni a podľa svojich potrieb, či už v rekreačnom alebo vrcholovom športe. Možné je to len vtedy, ak existuje súvislý systém možností športových aktivít na všetkých úrovniach.

Kongresové výzvy

Účastníci kongresu 2005 sa v súlade s jeho témou Šport pre všetkých ako nástroj výchovy a rozvoja naliehavo obrátili na vlády a príslušné športové, zdravotnícke, výchovné a environmentálne organizácie verejného i súkromného sektoru, aby pri príprave a realizácii športových a rekreačných stratégií brali do úvahy nasledovné hlavné zretele:

Zdravie

* zmeny životného štýlu na celom svete,
* skutočnosť, že chronické choroby, najmä srdcovo-cievne ochorenia a cukrovka teraz prevažujú nad infekčnými chorobami ako príčinami ochorenia a smrti, vyšší podiel úmrtnosti v dôsledku neprenosných chorôb v rozvojových krajinách,
* zvyšujúci sa výskyt nezdravého a nutrične nevhodného stravovania po celom svete buď v dôsledku neexistencie dostatočného výberu alebo nesprávneho výberu, bremeno chorobnosti a zdravotné náklady v dôsledku fyzickej nečinnosti a globálne rizikové faktory, prijatie Globálnej stratégie pre výživu, pohyb a zdravie
* WHO na Svetovom zdravotníckom zhromaždení v máji 2004 a odporúčaní WHO Pohyb pre zdravie členskými štátmi, významný prínos zvýšenej fyzickej aktivity a celoživotných telovýchovných programov pre verejné zdravie.

Sociálny prínos

* sociálny prínos verejného športu a rekreácie vrátane spoločenskej súdržnosti a spoločenských schopností a zvýšeného zmyslu pre pocit zdravia, nutnosť uspokojovať určité potreby ľudí s uznaným postihnutím.

Ekonomické aspekty

* ekonomické náklady v dôsledku zlého verejného zdravia a fyzickej nečinnosti, vrátane zvýšených nákladov na administratívu a infraštruktúru, potreba špeciálnych príslušných programov a stratégií pre konkrétne kultúry a ekonomiky, najmä ohľad na nedostatok zdrojov a možností v rozvojových krajinách.

Prostredie

* potreba príslušných environmentálnych stratégií a podmienok, adekvátneho interiérového a exteriérového priestoru na zvýšenie bezpečnosti a možností pre verejný šport, rekreáciu a každodennú fyzickú aktivitu v rámci životného štýlu,
* primerané zvýšenie finančnej, administratívnej a politickej podpory, stimuly pre šport pre všetkých a celoživotnú telesnú výchovu s cieľom maximálne zvýšiť prínos pre obyvateľstvo vrátane sociálneho a hospodárskeho rozvoja podnieteného športom a rekreáciou v spoločenstve.

Ďalej tento kongres dôrazne znovu potvrdil vyhlásenie kongresu Šport pre všetkých v Barcelone (1998) a vyzval všetky vlády a dobrovoľné organizácie aby vytvorili a posilnili partnerské vzťahy pri podpore telovýchovy, aby realizovali kroky na zvrátenie upadajúceho trendu v telesnej výchove, najmä na školách.

Športová kooperácia

Organizácia spojených národov vyhlásila rok 2004 za Medzinárodný rok športu a telesnej výchovy a poskytla možnosť pre všetkých dosiahnuť skutočnú zmenu. Táto iniciatíva podnietila Organizáciu spojených národov a všetky pridružené organizácie, aby prešli ku skutočným činom a sústredili sa na výsledky.

Olympijské hnutie berie podiel na rozvoji športu pre všetkých konkrétnymi opatreniami:

* podporuje spoluprácu medzi rôznymi športovými organizáciami a kooperáciu ich aktivít podporuje predovšetkým materiálne a metodicky,
* MOV preberá patronát a poskytuje finančný príspevok vybraným podujatiam na celom svete v počte 10 - 15 podujatí, 2 - 3 pre každý kontinent, ktoré vyberá komisia Šport pre všetkých pri MOV na základe žiadostí z jednotlivých NOV (SOV takúto podporu využilo v prípade Bielej stopy, behu Devín - Bratislava a Kalokagatie Trnava).

SOV od svojho založenia (december 1992) podporoval aktivity športu pre všetkých prostredníctvom komisie športu pre všetkých pri Olympijskej spoločnosti Slovenska. Komisia už od roku 1990 spolupracovala so všetkými spolkami a združeniami, ktoré sa problematike športu pre všetkých venovali. Náplňou jej práce bolo organizovanie seminárov ( Šport a žena, 1990; PV spolu s ČSOA 1991; Pohybové recepty na aktívne zdravie, 1992; Diagnostika zdravia a oslabenia v telovýchovnej praxi - celoštátna konferencia s medzinárodnou účasťou 1992; Seminár pre rodičov a deti s oslabením dýchacieho systému, 1994; Šport pre všetkých - cesta k zdraviu, 1995), organizovanie športových podujatí a vydávanie publikácií s danou tematikou, usporiadanie Dňa športu 5.10.1991, Týždeň športu v roku 1992, Dni športu v rokoch 1993, 1994, Mesiac športu v roku 1995; neskôr pribudli aj zimné dni športu, druhou najmasovejšou akciou je medzinárodný Challenge Day, každoročné poriadanie Behu olympijského dňa.

Do pôsobnosti SOV patrí aj Kalokagatia, ktorá od roku 1992 v pravidelných cykloch poriada svoje finálové súťaže v Trnave nielen v športoch, ale aj vo výtvarnom prejave, samostatnej literárnej tvorbe, či ďalších nešportových súťažiach. V roku 1994 bola Kalokagatia zaradená ako jedno z 15 najmasovejších podujatí sveta pod patronát MOV s podporou z Olympijskej solidarity. Od ročníka 1996 sa Kalokagatia rozšírila na medzinárodnú a od r. 1997 sa organizuje zimná Kalokagatia v Spišskej Novej Vsi a okolí.

1. Olympizmus, kultúra, šport

 Šport ako kultúrny jav má nezanedbateľnú úlohu vo výchove a olympizmus ovplyvňuje vytváranie vedomia spolupatričnosti a tolerancie medzi rôznymi kultúrami.

Fórum MOV, Šport a kultúra, 1977

Šport a kultúra

Niet pochýb o tom, že šport ako vlastný kultúrny subsystém je súčasťou kultúry. Základné princípy Olympijskej charty hovoria, že splývaním športu s kultúrou a výchovou, olympizmus usiluje o utvorenie spôsobu života, založeného na radosti z vynaloženého úsilia, na výchovnej hodnote dobrého príkladu a na rešpektovaní univerzálnych základných etických princípov. Olympizmus ako spôsob života so svojimi filozofickými atribútmi a telesnou aktivitou je taktiež neoddiskutovateľnou kultúrnou hodnotou. Šport sme si už presne definovali, teraz si povedzme o kultúre:

Kultúra je fenomén, ktorý pred človekom neexistoval. Slovo kultúra sa vyvinulo zo slova colere - pestovať, zušľachtiť. Súvisí s kultiváciou prírody na miesto vhodné pre obývanie, ako aj s kultiváciou človeka na nadbiologického tvora.

A ešte raz: Kultúra je súhrn výdobytkov, výsledkov všeľudskej vzdelanosti, súhrn materiálnych a duchovných hodnôt ľudstva, spôsob ich osvojovania, odovzdávania a rozvíjania.

Šport predstavuje významný sociálno-spoločenský jav s rozmanitými väzbami na jednotlivé oblasti života, vrátane kultúry a umenia. Mnohé pohybové činnosti a hromadné telovýchovné vystúpenia úzko súvisia s umením (ako najviditeľnejším druhom kultúry), napr. tancom, baletom, pantomímou. S umeleckým prejavom sa stretávame predovšetkým v športovom tanci, modernej gymnastike, krasokorčuľovaní, akvabelách, krasojazde. Zámernou pohybovou činnosťou sa formuje, kultivuje, čiže skultúrňuje krása tela a pohybu. Vrcholné športové súťaže a výkony sú takisto kultúrnymi hodnotami a poskytujú divákom kultúrne a umelecké zážitky, takže sa dá hovoriť o športovej subkultúre telesnej kultúry. Do športu zahrňujeme aj umelecké diela (výtvarné, hudobné, literárne) so športovou tematikou, ako aj športovú architektúru a dizajn.

Šport v umení - umenie v športe

Ako existujú styčné body medzi kultúrou a športom, tak sú evidentné väzby športu s umením . Šport rovnako ako umenie plní estetické funkcie, či už je to riešenie hľadiska, scény, oblečenia, náčinia, náradia. Športové stavby často predstavujú špičku svetovej avantgardnej architektonickej tvorby. Analógia športu s divadlom alebo filmom je evidentná: prítomnosť divákov na športovom podujatí je verejným predstavením, ktoré má vyhradený čas, scenár a program, založený na pevných pravidlách a má dramatický konflikt, založený na agonálnom princípe. Výkon je výsledný produkt činnosti športovca i umelca. Umenie práve tak ako šport využíva estetické pohybové prostriedky. Šport je odvekou témou umenia v dvoch smeroch - v zobrazovaní krásy ľudského tela a v zobrazovaní krásy pohybu, v ich estetickej jedinečnosti.

Umelecké súťaže na OH

O reálne prepojenie umenia a športu na novovekých olympijských hrách sa usiloval ich zakladateľ barón Pierre de Coubertin. Aj v tomto prípade nadväzoval na antiku.

Umelecké súťaže na OH v rokoch 1912 - 1948 boli pokusom o spojenie športu s umením podľa antických tradícií. Na Istmických hrách sa súťažilo v hre na kytaru, na Nemejských a Panaténskych v prednese homérskych básní, hre na flautu a kytaru, speve pri hudbe, ako aj v súťaži mužskej krásy. Pýthijské hry boli dejiskom súťaží v speve so sprievodom flauty a kytary a v speve hymien na počesť Apollóna. V samotnej Olympii sa konali umelecké súťaže iba pre trubačov a hlásateľov, ktoré boli zavedené na 96. hrách r. 396 pred n. l. Tieto súťaže boli skôr konkurzy hlásateľov (heraldov) a trubačov, ktorí potom asistovali pri vyhlasovaní olympijských víťazov.

Zavedením umeleckých súťaží do programu novovekých OH v architektúre, literatúre, hudbe, maliarstve a sochárstve chcel Coubertin obnoviť ... nie formu, ale samotný princíp tejto tisícročnej inštitúcie... Obavy, aby sa plné rozvinutie nášho hnutia po všetkých stránkach aj naďalej neoneskorovalo, ma prinútili zvolať Poradnú konferenciu o umení, literatúre a športe na jar r. 1906.

O zavedení umeleckých súťaží do programu OH rozhodol IV. olympijský kongres v Paríži 1906. Prvý pokus uskutočniť umelecké súťaže na OH 1908 stroskotal. Premiéra bola až v Štokholme na OH 1912. V súťažiach v maliarstve, sochárstve, hudbe, literatúre a architektúre boli udelené iba zlaté medaily, s výnimkou sochárstva, kde bola udelená aj strieborná medaila. Ako sme už spomínali, olympijským víťazom v literatúre sa symbolicky stal Pierre de Coubertin za Ódu na šport.

Dvaja športovci - olympionici dokázali zvíťaziť aj v umeleckých súťažiach. Maďar Alfréd Hajos, dvojnásobný víťaz z OH 1896 získal v r. 1924 spolu s krajanom Laubertom Deszö striebornú medailu v architektúre za Plán štadióna, keď zlatá nebola udelená. Američan Walter Winans vyhral r 1908 v športovej streľbe a na OH 1912 získal striebornú medailu ako člen družstva USA. Na týchto hrách zároveň získal zlatú medailu za sochu Americký klusák.

Počet umeleckých súťaží sa postupne rozširoval, takže na siedmich OH sa celkovo konalo 66 súťaží. Z 27 nie celkom presne odlíšených umeleckých disciplín sa súťažilo striedavo v piatich a 14 odvetviach.

Tieto súťaže nenadobudli taký význam, aký do nich vkladal P. de Coubertin. Príčin bolo viac. V prvom rade samotný športový umelecký žáner sa začal iba rozvíjať a iba málo umelcov sa mu zámerne venovalo. To bol jeden z dôvodov, prečo boli umelecké súťaže po r. 1948 zrušené. Ďalším dôvodom bol argument, že tu súperili väčšinou profesionáli, čo viedlo vtedajší MOV, striktne vyznávajúci amaterizmus, k zrušeniu umeleckých súťaží na svojom 44. zasadaní v Kodani 1952. V roku 1954 rozhodol o ich nahradení výstavami.

OH a kultúra v súčasnosti

V posledných rokoch sú OH naďalej sprevádzané kultúrnymi podujatiami, hoci MOV nevyhovel volaniu po obnovení umeleckých súťaží. Od roku 1956 sa koná Festival umenia v dejisku hier i v olympijskej dedine. V roku 1968 bola založená Kultúrna komisia MOV (v súčasnosti Komisia pre kultúru a olympijskú výchovu). Od r. 1992 udeľuje MOV osobitnú cenu - medailu za šport. Okrem toho MOV v spolupráci s NOV jednotlivých krajín organizuje výtvarné a literárne súťaže MOV.

Trvalá je spolupráca s významnými umelcami. Najlepší maliari a grafici navrhujú plagáty, odznaky , logá, známky, maskotov jednotlivých hier. Sochári sa starajú o výzdobu štadiónov, podoby ktorých navrhujú architekti. Hudobní skladatelia vytvárajú hudbu pre olympijské ceremoniály, kde sa uplatňujú aj poprední choreografi a režiséri. Filmy z OH sú nielen dokumentárnymi svedectvami, ale aj umeleckými dielami. Významnými počinmi v spolupráci športu s umením sú tiež medzinárodné súťaže kresby a maľby, umelecké výstavy a pod.

Olympijská charta a umenie

Aj Olympijská charta vo svojich princípoch a pravidlách akcentuje spätosť s kultúrou. Všetky NOV majú zahrnúť do svojej činnosti podporu kultúry a umenia, kultúrny program má slúžiť na rozvoj harmonických vzťahov, vzájomného porozumenia a priateľstva medzi účastníkmi a ďalšími osobami prítomnými na olympijských hrách. Môžeme citovať:

NOV ... Dbajú najmä o založenie a činnosť národných olympijských akadémií, olympijských múzeí a kultúrnych programov, ktoré majú vzťah k olympijskému hnutiu,... preto majú zahrnúť do svojej činnosti podporu kultúry a umenia v oblasti športu a olympizmu. Kultúrny program OH:

Organizačný výbor OH zorganizuje program kultúrnych akcií, ktorý predkladá na predbežné schválenie výkonnému výboru MOV.

Tento program slúži na rozvoj harmonických vzťahov, vzájomného porozumenia a priateľstva medzi účastníkmi a ďalšími osobami prítomnými na olympijských hrách.

Kultúrny program zahŕňa kultúrne akcie usporiadané v Olympijskej dedine a symbolizujúce univerzálnosť a rozmanitosť kultúry ľudstva; ďalšie akcie usporiadané za rovnakým účelom prevažne v usporiadateľskom meste, pričom sa určitý počet miest na sedenie rezervuje bezplatne účastníkom olympijských hier akreditovaným MOV, kultúrny program prebieha najmenej v čase, keď je otvorená Olympijská dedina.

Podrobné programy všetkých ceremoniálov sa predkladajú na schválenie výkonnému výboru MOV aspoň šesť mesiacov pred olympijskými hrami. Súčasne sa predkladajú aj kultúrne programy.

Zhrnutie

*  Šport a olympizmus ako kultúrne subsystémy boli a zostávajú súčasťou kultúry .
* Vzájomná prepojenosť športu a umenia sa prejavila v zavedení umeleckých súťaží na OH 1919 - 1948, kedy sa konali súťaže v architektúre, literatúre, hudbe, maliarstve a sochárstve.
* V súčasnosti sa konajú v rámci OH početné kultúrne podujatia. Zároveň MOV od r. 1992 udeľuje osobitnú medailu za šport.

1. Šport a životné prostredie

MOV dbá na to, aby sa olympijské hry konali v podmienkach, ktoré rešpektujú životné prostredie a vyzýva olympijské hnutie, aby sa zaoberalo ekologickými problémami. Ďalej vyzýva olympijské hnutie, aby zdôrazňovalo starostlivosť o životné prostredie pri všetkých svojich činnostiach a aby upozorňovalo všetky osoby s ním spojené na význam trvalo udržateľného života.

Olympijská charta

Ochrana životného prostredia

Ochrana životného prostredia je v olympijskom hnutí novým fenoménom. Koncepcia ochrany životného prostredia sa vytvorila v roku 1972 na stretnutí 113 vlád konferencie OSN o životnom prostredí v Štokholme, kde boli prijaté prvé deklarácie a celosvetový akčný plán na ochranu životného prostredia. V roku 1992 v Rio de Janeiro svetová konferencia OSN pod názvom Planéta - zem za účasti 184 vlád prijala 800 stránkový dokument - plán na zlepšenie životného prostredia pre 21. storočie: Agenda 21.

Kvalitné životné prostredie sa týka aj športových činností, ktoré rovnako ako iné ľudské činnosti sa vykonávajú a uskutočňujú v určitom životnom prostredí. Samotný šport, športové súťaže, výstavba a prevádzka športových areálov a zariadení môžu mať na životné prostredie rôzne dopady, od nevýznamných vplyvov až po veľké škody. V úsilí o zlepšenie životného prostredia na našej planéte nemôže stáť bokom ani šport a olympijské hnutie.

MOV a životné prostredie

Problematika životného prostredia sa stala kľúčovou otázkou aj olympijského hnutia. MOV sa prihlásil k výzvam na opatrenia zo svetového summitu konaného v Rio de Janeiro 1992 . Na XII. olympijskom kongrese v Paríži 1994 sa prvýkrát zaoberal ekológiou v sekcii Šport a životné prostredie a prijal rad opatrení:

* vytvoril Komisiu MOV pre šport a životné prostredie, ktorá pozostáva z predstaviteľov olympijského hnutia a odborníkov pre životné prostredie,
* deklaroval, že životné prostredie sa stáva popri športe a kultúre tretím nosným pilierom olympijského hnutia, začal trvalo uplatňovať ekologický princíp pri voľbe dejiska hier - od r. 2002 musia kandidáti predložiť aj ekologické plány podľa konkrétnych požiadaviek MOV,
* rozhodol o pravidelnom poriadaní konferencií - 1995 Lausanne, 1997 Kuwait, 1999 Rio de Janeiro (schválenie Agendy 21 olympijského hnutia), 2001 Nagano, 2003 Turín, 2005 Nairobi.

Environmentálne otázky sa stali za posledných 10 rokov významnou témou pri plánovaní a organizovaní olympijských hier. ZOH 1994 v Lillehammeri boli prvé zelené hry, či hry priateľské k prostrediu.

MOV sa usiluje o šírenie ekologických zásad v športe vôbec. Vydal publikáciu Manual on Sport and the Environment. Sleduje otázky zachovania biodiverzity, ochrany ekosystémov, územného plánovania, znečisťovania životného prostredia, starostlivosti o prírodné zdroje a hospodárenie s odpadmi, zdravia a bezpečnosti, rušivých vplyvov, ochrany kultúrneho dedičstva.

Agenda 21

Agenda 21 je vypracovaná na podnet Medzinárodného olympijského výboru s cieľom podporiť a napomôcť národným olympijským výborom pokračovať v myšlienke ochrany životného prostredia a ukázať im cestu postupu pri realizovaní projektov. Agenda 21 slúži ako pracovný dokument, ktorého mottom je Mysli globálne, konaj lokálne.

Tento pracovný dokument oslovuje množstvo mladých ľudí a je faktom, že pod jej vlajkou je zapojených do programu životného prostredia MOV viac krajín ako do programu životného prostredia OSN.

Spoločný záujem vlád štátov, športových organizácií ako i samotných športovcov je uvedený v nasledovných bodoch:

* Starať sa o udržiavanie kvality čistoty ovzdušia tak, aby vzduch, ktorý športovci dýchajú, neovplyvňoval ich zdravie.
* Starať sa o udržiavanie základnej kvality vody tak, aby vodu, ktorú športovci pijú, rieky a jazerá v ktorých plávajú, veslujú alebo surfujú, nepoškodzovala ich zdravie.
* Starať sa o dodržiavanie základnej kvalitnej stravy a výživy tak, aby každý športovec mal možnosť a prístup k zdravej a kvalitnej strave.
* Starať sa o udržiavanie zelene na starších i novovybudovaných športoviskách, v ich okolí a hlavne tam, kde je rýchly urbanistický rast miest.

Najbližšie k realizácii a k zodpovednosti plnení týchto projektových cieľov majú regionálne športové inštitúcie. Pomoc najvyššieho športového orgánu v krajine a sponzorských subjektov je nevyhnutnou súčasťou plánovaných projektov. Agenda 21 odporúča a navrhuje vládnym organizáciám zodpovedným za šport, aby sa projekty na rozvoj ochrany životného prostredia stali súčasťou ich programu podpory a plánu prioritných akcií.

Oblasti rozvoja životného prostredia

Medzinárodný olympijský výbor, vzhľadom na rôznorodosť členských krajín, ich klimatické a sociálne podmienky, sa zameral na 3 oblasti rozvoja ochrany životného prostredia:

1. Zlepšenie sociálne - ekonomických podmienok pre rozvoj ochrany životného prostredia

Vzhľadom na plnenie poslania charty MOV  vykonávaj šport všade, kde ti to podmienky dovoľujú... sa Agenda 21 v menej rozvinutých ekonomických krajinách zameriava na zdravý vývoj jedinca s cieľom zmeniť zlé zdravotné návyky prostredníctvom športu. MOV odporúča NOV vypracovať a uzatvoriť zmluvu o spolupráci s vládnou inštitúciou, v ktorej kompetencii je ochrana životného prostredia. Dohodnú sa na spoločných akciách alebo projektoch zameraných na rozvoj ochrany životného prostredia s participáciou športovcov.

Dohliadať a podporovať národné športové organizácie, aby používali športové vybavenie, náradie a nástroje, ktoré neznečisťujú životné prostredie, boli recyklovateľné a vyrobené v súlade s ekonomizáciou použitia materiálu a energie.

Vychovávať a školiť športovú mládež v zdravotnej výchove, ktorá je prvoradou súčasťou športovej výchovy so zameraním na prevenciu, hygienu, výživu, atď.

Zefektívniť vedomosti o pitnom režime a diétach. Podporovať školenia trénerov v týchto oblastiach. Spolupracovať s vládnymi organizáciami.

Získavať TOP športovcov pre reklamné kampane pre zdravé produkty výživy a pre besedy o zdravej výžive.

Zamerať sa na propagáciu športových aktivít na vzduchu, v súlade s infraštruktúrou napomáhať školským zariadeniam. Získať priestor na realizáciu športových činností vonku.

Na akejkoľvek športovej úrovni zabezpečovať pre športovcov vhodné, bezpečné a hygienicky nezávadné ubytovanie.

2. Prácu manažmentu projektov a hľadanie vhodných zdrojov na participáciu projektov

Podporovať zmenu športových pravidiel v prípade, že narúšajú životné prostredie.

Nepodporovať výstavbu nového športového zariadenia na úkor rekonštrukcie doterajšieho športoviska.

Personál zodpovedný za chod športoviska vzdelávať v problematike ochrany životného prostredia, bezpečnosti, používania materiálu, recyklovateľnosti.

Zaoberať sa otázkami životnosti športového materiálu a jeho ďalšieho využitia. Propagovania športových materiálov neohrozujúcich zdravie a životné prostredie Kontroly prepravy, efektívneho využitia pohonných hmôt. Minimalizovať  množstvo nepoužitých potravín a maximalizovať používanie recyklovateľných materiálov.

Podporovať národné akcie na ochranu vodných zdrojov, nepoužívať toxické látky v spojitosti so športovými aktivitami, minimalizovať hluk.

Informovať o projektoch rozvoja ochrany životného prostredia všetky spolupracujúce organizácie a subjekty s národným olympijským výborom.

3. Rozširovanie a zapájanie hlavných skupín v športe a pre rozširovanie myšlienky rozvoja ochrany životného prostredia

Podporovať rozvoj a vzdelávanie v dvoch prioritných skupinách určených MOV mládež a ženy (mladí ľudia tvoria 1/3 svetovej populácie).

Podporovať a zapájať mladých ľudí do projektov rozvoja ochrany životného prostredia. Vzdelávať mladých ľudí teoreticky a prakticky.

Získavať mladých ľudí ako dobrovoľníkov. Vytvoriť im možnosť vyjadriť sa k rozhodnutiam, ktoré sa ich týkajú. Agenda 21 podporuje participáciu žien v projektoch rozvoja ochrany životného prostredia ako súčasť globálnej kampane MOV ženy a šport.

Zabezpečovať na športových podujatiach lekárku, sestričku pre ženy.

Komisia pre šport a životné prostredie pri SOV

Výkonný výbor SOV vychádzajúc zo záverov XII. Olympijského kongresu zriadil v roku 1994 Ekologickú komisiu SOV, ktorá sa neskôr premenovala na Komisiu pre šport a životné prostredie. Jej činnosť vysoko hodnotila v roku 1998 aj Európska konferencia MOV, ktorá konštatovala, že bola jednou z prvých národných komisií, ktorá začala systematicky pracovať. Táto vo svojej doterajšej činnosti vykonala kus užitočnej práce:

* Vyriešila základné organizačné a personálne otázky pravidelnej činnosti SOV v otázkach športu a životného prostredia.
* Konzultovala a vyjadrovala sa k otázkam životného prostredia v súvislosti s kandidatúrou POPRAD - TATRY na možné usporiadanie Zimných olympijských hier v roku 2002 a neskoršie aj pre rok 2006.
* Účasť zástupcov komisie na 4 svetových a 1 celoeurópskej konferencii o životnom prostredí, na ktorých predniesli delegáti diskusné príspevky. Najmä na Európskej konferencii, konanej v roku 2002 v Ríme, bola kladne hodnotená aktívna činnosť našej komisie.

Obsah rokovaní a závery z týchto konferencií boli prednesené na troch celoslovenských seminároch, uskutočnených 26.4.1996, 7.11. 1997 a 11.5.2000, o ktorých komisia vypracovala 3 zborníky.Komisia bola spoluorganizátorom konferencie s medzinárodnou účasťou na tému: Športové aktivity v súlade s trvalo udržateľným rozvojom v krajinách Strednej Európy, ktorá sa uskutočnila na pôde Slovenskej agentúry pre životné prostredie dňa 10. mája 2002 v Banskej Bystrici z podnetu Komisie pre šport a životné prostredie Medzinárodného olympijského výboru. Na konferencii vystúpili zástupcovia z Maďarska, Talianska, Francúzska, Izraela a Slovenska.

Posudzovanie vplyvov na životné prostredie Environmental Impact Assessment (EIA) je považovaný za jeden z hlavných nástrojov medzinárodnej environmentálnej politiky na uskutočňovanie trvalo udržateľného rozvoja. V Slovenskej republike sa posudzovanie vplyvov na životné prostredie vykonáva od roku 1994, kedy vstúpil do platnosti zákon NR SR č. 127/1994 Z. z. o posudzovaní vplyvov na životné prostredie. Vo vyspelých krajinách sa uplatňuje už takmer tri desaťročia. Účelom posudzovania vplyvov na životné prostredie je komplexné, odborné a verejné posúdenie vplyvov navrhovaných stavieb, zariadení a činností na životné prostredie pred rozhodnutím o ich povolení podľa osobitných predpisov. Posudzovanie vplyvov na životné prostredie pomáha investorom, projektantom, organizátorom environmentálne správnym spôsobom:

SAP a SOV vydali pri tejto príležitosti publikáciu Staň sa majstrom životného prostredia, ktorá je venovaná všetkým športovcom, ktorí chcú svojim konaním prispieť k ochrane životného prostredia a byť príkladom pre svojich následníkov a obdivovateľov.

* navrhnú a umiestni športové objekty a zariadenia,
* vytvoriť environmentálne normy /smernice/ pre podujatia,
* podporovať činnosť, metódy a technológie, ktoré znižujú negatívny dopad na životné prostredie,
* ochranu ekosystémov,
* zachovanie biologickej rozmanitosti,
* hospodárne využívať prírodné zdroje a energiu,
* zabraňovať škodlivinám a znečisteniu, minimalizovať odpad, triediť a recyklovať ho,
* podporovať dlhodobo nové ekonomické prístupy,
* environmentálne pôsobiť na pretekárov, činovníkov a divákov.

Environmentálne podujatia v SR

Jednou z najvydarenejších akcií, každoročne organizovaných už od roku 1997, je Národný deň čistoty športovísk a rekreačných areálov v SR, konaný pod patronátom Ministerstva životného prostredia SR a Ministerstva školstva SR. Jej doterajšie ročníky dokazujú úspešnosť.

|  |  |  |  |  |
| --- | --- | --- | --- | --- |
| Ročník | Rok | Zúčastnené organizácie | Účasť ľudí | Odpracované hodiny |
| Prvý | 1998 | 724 | 104 492 | 305 523 |
| Druhý | 1999 | 607 | 171 721 | 413 728 |
| Tretí | 2000 | 529 | 164 800 | 513 706 |
| Štvrtý | 2001 | 2 011 | 250 650 | 733 781 |
| Piaty | 2002 | 848 | 115 087 | 338 848 |
| Šiesty | 2003 | 915 | 132 857 | 453 499 |
| Siedmy | 2004 | 200 | 53 204 | 152 302 |
| Spolu |  | 5834 | 992 811 | 2 911 387 |

Ďalším významným podujatím je dlhodobá výzva Slovenského olympijského výboru Športovci na pomoc Tatrám pre slovenských športovcov, funkcionárov a dobrovoľných aktivistov pomáhať Vysokým Tatrám, postihnutých veternou kalamitou 19. novembra 2004. Brigádnici pomáhajú pri revitalizácii územia, čistení, úprave a odstraňovaní zbytkov drevnej hmoty z turistických chodníkov, športových areálov a zariadení, výsadbe nových drevín.

1. Budúcnosť olympizmu a olympijských hier

V modernom svete , ktorý je plný možností pre silných, ale ktorému súčasne hrozí aj úpadková slabosť, sa olympijská myšlienka môže stať školou ušľachtilého zmýšľania a morálnej čistoty, vytrvalosti a psychickej energie. Avšak pod podmienkou, že pojem cti a športovej nezištnosti budete neustále povznášať na rovnakú výšku ako svoje fyzické nadšenie. Budúcnosť závisí od vás!

Pierre de Coubertin

Návraty dopredu

Budúcnosť olympizmu a olympijských hier je v rukách súčasníkov, všetkých ľudí dobrej (olympijskej) vôle, ako to povedal svojho času P. de Coubertin.

Avšak oporu pre optimizmus a budúcnosť môžeme nájsť už v poučeniach z antiky. Uvedomelý grécky občan bol dobrovoľným produktom cieľavedomej výchovy, smerujúcej k formovaniu uvedomelých občanov, ochotných obetovať za vlasť aj život. Olympijské hry neboli chápané ako jednoúčelové sakrálne a športové slávnosti, ako číra súčasť zábavy, ale boli súčasťou a zároveň verejne prezentovaným vyvrcholením celého prepracovaného výchovného systému. Krása, zdravie a schopnosť brániť vlasť sa stali dôvodom rozvoja športu, kultivovaného hrami v Olympii.

Olympijské riziká

Vyše storočný vývoj olympizmu, jeho hnutia a hier prinášal celý rad objektívnych problémov i subjektívnych omylov. Najnovšia etapa postmodernej či postindustriálnej spoločnosti prináša nové a nemalé hrozby, ohrozujúce nielen olympizmus, ale civilizáciu vôbec. Dnešná postmoderná doba prináša nové úskalia - relativizáciu tradičných hodnôt, jednostranný pragmatizmus, globalizáciu, terorizmus, športovú emigráciu so stratou vlasteneckého cítenia, ekologické ohrozenie, rast deficitu pohybu, konzumný životný štýl, drogy, násilie. Kríza všeobecných hodnôt nachádza odraz v športe. Novovekí barbari sa volajú diskriminácia, fanatizmus, neznášanlivosť, ale aj neúmerná komercionalizácia OH či gigantizmus hier. Mnohí barbari napadajú hnutie aj znútra, ako jeho členovia, či už otvorene alebo nepriamo a nevedomky. K rizikovým faktorom športu a olympizmu patria:

* jednostranný a konzumný štýl života,
* averzia k vrcholovému a profesionálnemu športu, ktoré svojím odcudzením ohrozujú podstatu športu ako zdroja zábavy, relaxu, súdržnosti a zdravia,
* doping, násilie, nečestnosť, preexponovaný kult športových hviezd,
* inštrumentálny postoj k telu a ohrozovanie zdravia, zneužívanie OH komercionalizáciou a mimošportové využívanie zisku z OH,

& prevaha vážnosti nad hravosťou, odraz krízy hodnôt v športe, nárast agresívnosti.

Prinajmenšom diskutabilné fenomény sú popri komercionalizácii (ktorá začlenením športu do trhovej ekonomiky prináša do športu potrebné finančné zdroje) sponzoring (popri podpore môže negatívne ovplyvňovať priebeh športových súťaží), preexponovaná medializácia v štýle bulváru, prehnaná osobná či politicko-národná prestíž, negatívny výchovný vzor vrcholových športovcov, ktorí porušujú zásady fair play.

Olympijské pozitíva

Na druhej strane je neodškriepiteľným faktom, že: myšlienky olympizmu dali športu väčší humanitný a kultúrno-výchovný zmysel, (športové aktivity prebiehajú v rámci pravidiel, ktoré vedú jeho účastníkov k etickému správaniu, k pestovaniu pevnej vôle, prekonávaniu ťažkostí, systematickej príprave, tolerantnému správaniu); dlhý by bol výpočet príkladov z histórie i súčasnosti svetového športu, potvrdzujúcich inšpirujúci vplyv takejto výchovy, prispeli k demokratizácii sveta, prispeli k propagácii a rozvoju športu (vrcholového, výkonnostného, rekreačného, diváckeho), prispeli k rozvoju športových vied a športového priemyslu, urýchľovali rast športových odvetví, tréningových metód a medzinárodných kontaktov, presadzovali ideu mierovej koexistencie aj v čase najostrejšej studenej vojny.

Toto je základný model, z ktorého vychádza aj koncepcia olympijskej výchovy. Veľkorysý zámer baróna Coubertina forsírovať šport ako prostriedok všeobecnej pedagogickej reformy zatiaľ nebol úplne zrealizovaný, treba ho však cieľavedome uskutočňovať, pretože negatívne tendencie sa dravo presadzujú.

Kritický pohľad a ...

Konfrontácia situácie dávneho gréckeho sveta so situáciou súčasného sveta na prahu 21. storočia vyznieva pre dnešnú realitu problémovo. Vývoj dospel nie k harmonickej, ale k jednostrannej podobe. Špecializácia a atomizácia dominujú, dôsledkom sú civilizačné choroby, frustrácie a sociálne konflikty. Aký je odraz v olympijskom hnutí?

1. Absentuje koncepcia modernej podoby kalokagatie a jej účinného pôsobenia, na rozporuplné tendencie globalizujúceho storočia, svetový olympizmus nevie adekvátne reagovať. Olympijské hnutie má svoje vlastné, v prvom rade športové ciele. No taká vplyvná inštitúcia - olympijské hry sú najvýznamnejšou, pravidelne sa opakujúcou udalosťou vôbec, pričom po masívnom skomercionalizovaní piatich kruhov je MOV mimoriadne bohatou organizáciou - musí vykazovať aj patričný podiel zodpovednosti za harmonickejší rozvoj planéty. Prvým počinom k náprave by mohlo byť zorganizovanie olympijského kongresu, ktorý by skonkretizoval požiadavku modernej koncepcie kalokagatie a jej celosvetového výchovného pôsobenia. Člen MOV Rakúšan von Schõller tento problém formuloval nasledovne (2000): Etická komisia namiesto toho, aby zaplnila ideologické vákuum, vypracovala iba etický kódex.

2. Za najväčšiu pliagu svetového športu je považovaný doping. Okrem tradičných nepovolených, zdraviu škodlivých preparátov v súčasnosti hrozí sofistikovaná podoba jeho genetického variantu. Nik iný, iba MOV, vďaka svojmu vplyvu a možnostiam môže byť iniciátorom a vedúcou účinnou silou v boji s týmto zlom. Aká je jeho efektívnosť? Keď lekár Rogge vystriedal v kresle šéfa najvyššieho športového orgánu diplomata Samarancha, existovala nádej, že môže nastať zásadný obrat. Po štyroch rokoch však treba jasne povedať: Ešte nenastal! Exemplárne príklady potierania užívania nedovolených prostriedkov by mali mimoriadny výchovný efekt v tých najširších súvislostiach. Lenže fraška v súvislosti s dlhodobým vyhýbaním sa dopingovej kontroly dvojice gréckych šprintérov, olympijských medailistov, vrcholiaca fiktívnou haváriou na OH 2004, alebo nečinnosť v prípade odhalenia nového typu anabolického steroidu THG, či správa o snahe prezidenta MOV presvedčiť premiéra Berlusconiho zrušiť počas ZOH 2006 v Turíne prísne talianske antidopingové zákony, sú všetkým možným, len nie nasledovaniahodným príkladom zo strany MOV pri riešení tohto kardinálneho problému v súčasnom športe.

3. MOV s princípom samodopĺňania stále nie je typickou demokratickou štruktúrou. Vďaka svojej moci a bohatstvu potom ani neprekvapujú rôzne nekalé praktiky v jeho strede, napríklad podplácanie rozhodcov, či zatajovanie dopingových prípadov. Nezmieriteľný kritik MOV, britský publicista Andrew Jennings v polovici 90. rokov 20. storočia dokonca vyhlásil: Olympijské hnutie je bohatšie ako kedykoľvek predtým, no nikdy nebolo tak morálne zbankrotované ako teraz. Jennings ostro kritizoval predovšetkým kórejského podpredsedu MOV Un Yong Kima, ktorého Samaranch nazval svojou pravou rukou. Ukázalo sa, že investigatívny novinár mal pravdu. Kimovi dokázali podvod obrovských rozmerov, vylúčili ho z MOV a zavreli...Keď v roku 1999 prepukol najväčší olympijský korupčný škandál v súvislosti s ovplyvňovaním členov MOV pri voľbe dejiska ZOH 2002, olympijský víťaz v behu na lyžiach Nór Ul-vang povedal: Svetový šport potrebuje inú kultúru, v ktorej podplácanie nemá miesto. MOV treba rozpustiť. Olympijské hry môže kontrolovať OSN. MOV by mal byť otvorenou organizáciou športu s demokraticky volenými reprezentantmi a so sklenenou pokladnicou. V súčasnosti to tak nie je. Členovia MOV sú vyvolení, nie volení.

... nové výzvy

Pred olympijským a športovým hnutím stoja v najbližšej budúcnosti nové úlohy a výzvy, vyžadujúce dôsledný postup a rešpektovanie etických hodnôt :

* treba znovu prehodnotiť pojmy šport, výkon, hierarchiu cieľov a úloh športu,
* športový výkon chápať ako výsledok dlhodobého procesu telesného a duševného rozvoja, ako radostné prežívanie, nie ako prostriedok na zhŕňanie medailí, bodov, gólov a sekúnd,
* aktívnu športovú činnosť ponímať ako nástroj kultivácie človeka a cez neho širokej spoločnosti,
* treba pokračovať v demokratizácii hnutia, predovšetkým samotného MOV.

Pri cieľavedomom úsilí môžu olympijské hry zostať najvýznamnejším svetovým festivalom športu, kultúry, umenia, mieru a priateľstva. Olympijská interpretácia športu zostáva aktuálna a zmysluplná, jej formy a prostriedky však treba hľadať a aktualizovať. Stále je reálna šanca zachovať olympijským hrám:

* špecifickosť duchovného obsahu,
* hlbšieho prepojenia na výchovu, kultúru a ochranu životného prostredia,
* humanizmus, internacionalizmus a univerzalizmus.

Pokus o zhrnutie

V súvislosti s olympijskými hrami možno iba súhlasiť so slovami K téme eis aei - poklad na večné časy! Áno, Olympia je pokladom, ktorý nám zanechali starovekí Gréci ako všeľudský majetok. Pierre de Coubertin pri obnovovaní olympijských hier povedal: Nemecko vynieslo na svetlo dňa trosky Olympie, prečo by Francúzsko nemohlo vzkriesiť jej starú slávu?

My teraz dodajme, že vzkriesenú slávu by mali rozvíjať nielen čelní predstavitelia MOV či národných olympijských výborov a medzinárodných športových federácií, ale všetci radoví robotníci olympijského hnutia vrátane rodičov, učiteľov, trénerov, športovcov, funkcionárov, lekárov, mediálnych pracovníkov. A existuje k tomu jedinečná univerzálna pomôcka - osobný príklad, založený na fundamente olympijských princípov.

Olympijské hnutie a jeho hry sa boria s nemalými problémami a ako to už v športe býva, nevieme, ako tento súboj dopadne. Novovekí nepriatelia sa volajú egoizmus, diskriminácia, fanatizmus, neznášanlivosť, ale aj komercionalizácia či gigantizmus hier.

Napriek všetkým týmto rizikám možno povedať, že aj keď sa plne nepodarilo naplniť olympijské ideály, stali sa olympijské hry trvalou a neodmysliteľnou súčasťou športového a kultúrneho života celého sveta.

1. Olympijská výchova, jej formy a možnosti

Cieľom olympijského hnutia je prispieva k budovaniu mierového a lepšieho sveta výchovou mládeže prostredníctvom športu, vykonávanom bez akejkoľvek diskriminácie a v olympijskom duchu, ktorý si vyžaduje vzájomné porozumenie, ducha priateľstva, solidaritu a fair play.

Olympijská charta, základné princípy

Zrod výchovy zvanej olympijská

Vhodným inštrumentom pri zavádzaní olympijskej filozofie do životnej praxe je olympijská výchova a jej príťažlivé formy. Cieľom olympijskej výchovy je identifikácia poznatkov o olympizme ašírenie olympijských poznatkov do vnútra i mimo olympijského hnutia.

Je dostatočne známe, že Pierra de Coubertina viedli k obnoveniu olympijských hier predovšetkým pedagogické ambície. Napríklad na VIII. Olympijskom kongrese 1925 v Prahe prehlásil: Podľa mňa ... budúcnosť civilizácie závisí od toho, ktorým smerom pôjde výchova. (...) Terajšia výchova svojím tvrdohlavým omylom vohnala súčasné generácie do slepej uličky vyhranenej špecializácie. Tam ich čaká len tma a rozkol. A ešte jeden citát zo zmieneného kongresu: Nadišla hodina vybudovať pedagogický chrám, ktorého architektúra by bola lepšie prispôsobená potrebám dneška. Športy sa vyvinuli v lone spoločnosti, ktorú vášeň peňazí ohrozuje hnilobou do špiku kostí.

Šport považoval Coubertin za ideálny výchovný prostriedok, avšak za podmienok, že sa športová činnosť bude rozvíjať v duchu ideálov kalokagatického súladu telesnej a duševnej krásy, na novovekom princípe fair play a na všeobecných etických princípoch.

Pojmy olympizmus a výchova považoval Coubertin za takpovediac identické. Jeho životným cieľom bola reforma školstva a výchovy mladej - a nielen francúzskej - generácie. Bol presvedčený, že k vzniku nového mierového sveta možno dospieť hlbokou reformou výchovy.

Coubertin navštívil Anglicko, USA, Švédsko a Grécko, kde rozpoznal chrbtovú kosť výchovy - kalokagatiu. V Anglicku spoznal, aké dôležité miesto vo výchove mladej generácie tam zaujíma šport: pestuje zmysel pre osobnú zodpovednosť, fair súťaženie a priateľstvo. Anglická pedagogika zase spätne výchovu športom považovala za optimálnu pre prípravu gentlemanov do nových životných podmienok.

Zároveň na svojich cestách zistil, že na sklonku 19. storočia sa šport ocitol aj vo veľkom nebezpečenstve. Na eliminovanie rozporov medzi prívržencami a odporcami športu sa zdal Coubertinovi vhodný iba jeden prostriedok - založenie pravidelne sa opakujúcich medzinárodných súťaží, čo znamenalo obnoviť olympijské hry.

Výchova a olympizmus

Všetko, čo sa odohráva v olympijskom hnutí, je prepojené s výchovou, každé negatívum pôsobí protivýchovne, je namierené proti ideálom olympizmu. Pritom treba podotknúť, že proti výchove nepôsobia len evidentné porušovanie fair play, škandály či prejavy korupcie, ale aj ignorovanie alebo formálne forsírovanie olympijskej výchovy. Olympijská výchova nemôže byť rezortnou úlohou pre vyčlenené zložky hnutia. Jej úspešnosť je podmienená cieľavedomým úsilím komplexného reťazca: športovec - rodina - škola - prostredie - tréneri a celé realizačné tímy - rozhodcovia - funkcionári - médiá - verejnosť (diváci). Strechu tejto budovy by mali tvoriť práve olympijské ideály a profesionálni i dobrovoľní činovníci olympijského hnutia.

Olympijská výchova sa odvíja od princípov výchovy v najširšom zmysle slova, ktorú charakterizuje:

* intencionálne dianie,
* jej ovplyvnenie procesom učenia,
* sociálna interakcia medzi nositeľmi rôl v rámci určitej inštitúcie,
* začlenenie do väčšieho spoločenského rámca v spojení s inými oblasťami (rodina, ekonomika), vo svojej didakticko-metodickej dimenzii zameranie na výber obsahu a na vyrovnanie sa s nimi.

Ak to pretransformujeme do olympijskej výchovy, potom to znamená, že olympijská výchova je proces, v ktorom zámerne, premyslene a cieľavedome pôsobíme vybranými pohybovými i nepohybovými prostriedkami na všestranný rozvoj osobnosti človeka, nie iba na rast jeho výkonov, v ktorom prebieha učenie, ktoré je racionálnym základom činnosti (i športovej), v ktorom kladieme na žiakov také pohybové i vedomostné požiadavky, aby mohli byť pri ich plnení úspešní, aby mali z vykonávania činnosti - pohybovej i teoretickej - zážitok, aby vedeli aký význam má vykonávaná činnosť a viesť ich pri tom k pravidelnosti v danej činnosti, v ktorom prebieha sociálny vzťah medzi telovýchovným pedagógom a objektom výchovy (dieťaťom, dospelým), kde je hlavným nástrojom pedagogická komunikácia (ktorou pedagóg môže motivovať, ale aj vyvolať averziu k rôznej činnosti), ktorého priebeh je začlenený najmä do škôl a iných vzdelávacích inštitúcií, do mimoškolského prostredia a samozrejme na pôdu SOV a SOA, ktorý má svoj špecifický pohybový i poznatkový obsah, vychádzajúci zo základného dokumentu olympijského hnutia - z Olympijskej charty.

Jedným z hlavných cieľov olympijskej výchovy je zapojenie čo najväčšieho počtu detí a mládeže, ale aj dospelých do športovo-pohybových aktivít a ich prostredníctvom pôsobiť na upevňovanie zdravia, zvyšovanie telesnej, pohybovej a športovej výkonnosti, na psychický, rozumový, morálny a sociálny rozvoj osobnosti. To znamená:

* Obnovovať fyzickú a duchovnú rovnováhu človeka, lebo v súčasných podmienkach sa jednostranne preferuje skôr intelektuálna stránka.
* Harmonizovať pomer medzi vrcholovým športom a športom pre všetkých, nechápať šport pre všetkých ako púhy servis pre vrcholový šport, ale ako nástroj individuálnej sebarealizácie každého jednotlivca.
* Výchova športom prináša osobný i spoločenský prospech, lebo ani spasívňovanie väčšiny, ani elitársky šport menšiny nie je prospešný ani jednotlivcom, ani spoločnosti. V dejinách zatiaľ vždy platila rovnica, že úpadok spoločnosti bol sprevádzaný úpadkom športu pre všetkých. Evidujeme to aj v gréckej, ale hlavne v rímskej antickej spoločnosti - s rozvojom Rímskej ríše sa presadzovalo umenie žiť poležiačky, čiže žiť pasívne.

Od teórie k praxi

Doteraz v málo dostatočnej miere k príslušníkom olympijského hnutia prenikli závery XII. Olympijského kongresu z roku 1994, aby sa ako jeho členovia snažili o intenzívnejšiu podporu etických, kultúrnych a výchovných hodnôt olympizmu, presadzovanie priamej účasti na športových aktivitách, pretože aktívny šport podľa olympijských zásad je osobitne významnou formou výchovy.

Olympijskú výchovu, ktorá si kladie za cieľ všestranný rozvoj osobnosti a nie iba zlepšovanie športových výkonov, spojenú s aktívnym vykonávaním športu treba vytrvalo presadzovať predovšetkým:

Na školách a iných vzdelávacích inštitúciách prostredníctvom športových, vedomostných a umeleckých súťaží, besied, relevantných publikácií. Bolo by však žiaduce zavádzať olympijskú výchovu priamo nielen do hodín školskej telesnej výchovy, ale aj do ďalších vyučovacích predmetov, hlavne dejepisu, zemepisu a vlastivedy. To si však vyžaduje aj doplnenie profesionálnej prípravy pedagógov.

Pri výchove športovcov, ktorú treba uskutočňovať v rámci olympijskej etiky. Športová príprava je predsa výchovno-pedagogickým procesom, v ktorom učenie, tréning, výchova a podávanie výkonu tvoria integrálnu jednotu. Vrcholový športovec by si mal uvedomiť, že je nielen výnimočným a slušne zarábajúcim talentom, ale aj diplomatom svojej krajiny a že by mal byť vzorom predovšetkým pre mládež. Pozitívne možno využiť aj profesionalizovanie športu, chápať ho ako perfekcionizmus, sebaprekonávanie (víťazstvo nad sebou), zodpovednosť v riadiacej i aktívnej činnosti, súperenie v kvalite, krása a dramatickosť športových zápolení, vlastenectvo, racionálne využitie finančných a materiálnych podmienok.

Olympijská výchova je aktuálna aj pre priamych účastníkov OH a ZOH, teda nielen pre športovcov, ale aj funkcionárov, realizačné tímy a všetkých členov výpravy, ale aj pre celú verejnosť.

Dôležité miesto pri olympijskej výchove patrí samozrejme rodičom, učiteľom, trénerom, funkcionárom, ale aj národným olympijským výborom a ich národným olympijským akadémiám.

Olympijská výchova v školách

Olympijské hry možno považovať za dôležitý prostriedok výchovy a vzdelávania na školách. Prof. N. Müller z Nemecka uvádza na to dva dôvody:

* Olympijské hry sú súčasťou reálneho života, ktorý ovplyvňuje už deti v základných školách a dajú sa výchovne využiť.
* Olympijské hry môžu byť využité na orientáciu na také hodnoty, ako sú entuziazmus, morálka, spoločenské a etické hodnoty, skúsenosti a pocity, ktoré sú vytvorené zmysluplnými aktivitami.

Vychádzajúc z týchto a ďalších hodnôt olympizmu je potrebné, aby olympizmus bol súčasťou obsahu učebných osnov základných i stredných škôl a aby bol nezastupiteľnou súčasťou učebných osnov nielen telesnej výchovy, ale aj predmetov, v ktorých myšlienky olympizmu majú svoje miesto. Významný krok v propagácii olympijských myšlienok v školách sa na Slovensku urobil v rokoch 1995 - 1997, kedy sa do učebných osnov základných i stredných škôl dostala problematika olympizmu. Je na škodu veci, že táto téma je iba obsahom predmetu telesná výchova, v ostatných predmetoch zatiaľ absentuje.

Tak, ako sa nikto nenaučí plávať, ak bude počúvať iba prednášky o plávaní, podobne v našom prípade je možné žiakov vychovávať a vzdelávať v rámci vyučovacieho procesu i v rámci mimoškolskej činnosti žiakov. Okrem telesnej výchovy môžu na zavedení olympijskej výchovy do škôl participovať prakticky všetky vyučovacie predmety. Ako príklad uvádzame nasledovné predmety a témy:

Dejepis - staroveké olympiády v kontexte s kultúrnym rozvojom starých Grékov, šport v stredoveku (rytierske turnaje), osobnosť baróna P. de Coubertina.

Geografia - dejiská konania olympijských hier, ich demografické, klimatické podmienky, obyvateľstvo, regionálna geografia.

Biológia - fauna, flóra v dejisku olympijských hier, biologické základy tréningového procesu, výživa športovca, doping.

Materinský jazyk - športová terminológia, vznik nových názvov.

Cudzí jazyk - komunikácia športovcov rôznych krajín, učenie sa cudzím jazykom.

Výtvarná výchova - výtvarné stvárnenie športových udalostí.

V prípade telesnej výchovy navrhujeme rešpektovať päť charakteristík olympijskej výchovy, ako ich uvádza Müller:

* harmonický rozvoj osobnosti, súčasný rozvoj tela i ducha,
* neustále zdokonaľovanie sa prostredníctvom vynikajúcich výkonov v športe - zážitok z úspechu nielen u vrcholových športovcov, ale pre všetkých i tých, ktorí majú ďaleko od vrcholových výkonov a i pre športovcov s telesným postihnutím, ale aj na poli vedeckom a umeleckom,
* dodržiavanie etických princípov ako fair play, rovnoprávnosť, rešpektovanie súpera - rešpektovať pravidlá, správať sa spravodlivo,
* ideál mieru a porozumenia medzi ľuďmi, čo prakticky znamená toleranciu a rešpekt - rešpektovať kultúrne špecifiká ostatných národov, záujmy ostatných ľudí,
* emancipácia v a prostredníctvom športu - uplatnenie Coubertinovho všetky športy pre všetkých, rovnoprávosť medzi športmi, rasami, pohlaviami.

Uvedených päť charakteristík v školskej praxi môžeme uplatňovať nasledovne:

* v duchu kalokagatie sa nezameriavať iba na výkony v pohybovej oblasti, ale i na poznatky o jej potrebe, jej účinkoch na ľudský organizmus, na estetiku pohybového prejavu, spojenie pohybu s hudbou, umelecké vnímanie pohybu,
* v súvislosti s rôznymi pohybovými predpokladmi jednotlivca zamerať sa nielen na dosahovanie maximálnych výkonov, ale aj na zážitok z vykonávanej činnosti, do pohybovej činnosti zapojiť nielen pohybovo nadanú populáciu, ale i menej nadaných jednotlivcov i osoby so zdravotným postihnutím, (v školskej telesnej výchove nám ako príklad môžu slúžiť hodiny integrovanej telesnej výchovy),
* tieto vlastnosti presadzovať nielen pri vykonávaní rôznej pohybovej činnosti, ale preniesť ich aj do života jednotlivca,
* vychádzať z vrodených predpokladov jednotlivca, ktoré sú u každého jedinečné a neopakovateľné, či už sa jedná o schopnosti pohybové alebo intelektuálne, umelecké a pod.

Okrem povinnej telesnej výchovy, ktorá v súčasnosti v žiadnom prípade nestačí saturovať biologické potreby dieťaťa, je nevyhnutné pôsobenie na mládež i v mimoškolských aktivitách, kde sa telovýchovnému pedagógovi (učiteľovi, cvičiteľovi, trénerovi) núka množstvo foriem a prostriedkov olympijskej výchovy:

V prvom rade sú to školské olympiády, do ktorých navrhujeme zaradiť okrem pohybových činností i súťaže vedomostné, literárne i výtvarné. Ako príklad môžeme uviesť Medzinárodný olympijský tábor detí, ktorý každé dva roky organizuje Slovenská olympijská akadémia pre žiakov základných škôl. V rámci tohto tábora po slávnostnom otvorení, ktorý je zjednodušenou kópiou otváracieho ceremoniálu olympijských hier (nástup družstiev, olympijská hymna, zapálenie olympijského ohňa, vztýčenie olympijskej vlajky, privítacie prejavy, sľub pretekárov i rozhodcov) absolvujú domáci účastníci finále vedomostnej súťaže o olympizme, všetci účastníci súťaže v netradičných športových disciplínach, ktoré sú primerané veku i rozdielnemu pohlaviu účastníkov. Všetci účastníci tábora sú zapojení i do výtvarnej súťaže so športovým mottom. S podobnou aktivitou sme sa stretli na príklade vedomostného kvízu v Holandsku, kde odpovede na otázky sa uskutočňujú na rôznych stanoviskách, medzi ktorými je potrebné vykonať presun určeným spôsobom a poradie jednotlivých stanovísk tvoria písmená slova olympijský.

Veľmi úspešnou formou olympijskej výchovy sú pravidelne sa opakujúce vedomostné súťaže o olympizme pre základné, stredné a vysoké školy v SR. Žiaľ, okrem základných škôl sa nám zatiaľ v nich nepodarilo dôsledne uplatňovať myšlienku kalokagatie, teda spojiť rozumovú a športovú činnosť do jednej organizačnej formy. V súčasnej etape rozvoja informačno-komunikačných technológií a zavádzania internetu do škôl vidíme možnosti olympijskej výchovy aj využitím týchto prostriedkov.

Konkrétne ciele a úlohy olympijskej výchovy

Ciele a úlohy olympijskej výchovy možno rozdeliť do dvoch kategórií:

Všeobecné ciele:

* Akceptovanie olympijskej výchovy v celom olympijskom hnutí na Slovensku.
* Spájanie výchovnej práce s priamou športovou aktivitou.
* Spájanie športových podujatí s kultúrnosťou a ochranou životného prostredia.
* Zvyšovanie prestíže Ceny fair play, Ceny za olympijskú výchovu, ocenení MOV a SOV.
* Permanentné hľadanie príťažlivých a efektívnych foriem práce.
* Výraznejšie iniciovanie umeleckých súťaží s afinitou k myšlienkam olympizmu.
* Trvalé uplatňovanie olympijskej výchovy v školskom vyučovaní.
* Zavádzanie olympijskej výchovy do tréningového procesu, ktorý treba realizovať nielen ako technickú, ale ako výchovnovzdelávaciu činnosť, ako aj do hodín školskej telesnej výchovy.
* Vypracovanie a dodržiavanie obsahu a formy olympijskej výchovy účastníkov OH a ZOH.
* Organizovanie vedomostných súťaží o olympizme.
* Skultúrňovanie medziľudských vzťahov v olympijskom a športovom hnutí SR.

Špecifické ciele

1. Školská mládež:

:

OBSAH

Osvojenie si základných pojmov (kalokaga­tia, fair play, olympizmus).

Vedomosti o olympizme a OH cez jednotlivé predmety (TV, jazyk a literatúra, hudobná a výtvarná výchova, dejepis, etická výchova, vlastiveda, zemepis a i.).

Konkrétne uplatňovanie olympijských zásad v školskom kolektíve.

Vzťah k spolužiakom, umenie prehrávať, vôľa po sebazdokonaľovaní, čestnosť, priateľstvo.

FORMY

Aktívne športovanie v duchu fair play (BOD, Dni športu; triedne a školské súťaže).

Organizovanie triednych a školských OH vrátane ceremoniálov a pod.

Účasť na Národných dňoch čistoty.

Spájanie vedomostných, športových a kultúr­nych súťaží (výtvarná a literárna činnosť).

Besedy s osobnosťami športu a olympizmu.

Olympijské tábory.

Mobilné akadémie.

2. Učitelia základných, stredných a vysokých škôl:

OBSAH

Poznanie princípov olympizmu a olympijskej výchovy, ich neformálne uplatňovanie v pedagogickom pôsobení.

Organizovanie vedomostných a športových súťaží žiakov.

Implementácia olympijskej tematiky do vyučovacích predmetov.

Zavádzanie olympijskej tematiky do písom­ných prác, prác .VOČ, .VK, diplomových a doktorandských prác.

Olympizmus ako vyučovací predmet na V..

FORMY

Samoštúdium dostupnej literatúry.

Účasť na relevantných vzdelávacích podujatiach (semináre, sympóziá a pod.).

Vlastná športová činnosť.

Uplatňovanie osobného príkladu.

Vedenie hodín (najmä TV) v duchu olympizmu.

Udeľovanie Ceny za olympijskú výchovu pedagogickým pracovníkom.

Účasť so žiakmi na masových podujatiach SOV a jeho subjektov.

3. Športovci - olympionici

OBSAH

Akceptovanie princípov fair play.

Akceptácia olympizmu ako životnej filozofie a štýlu života.

Akceptovanie zodpovednosti osobného príkladu ako výchovného vzoru a vyslanca krajiny.

FORMY

Akceptácia všestrannej výchovy cez trénin­gový proces ako proces výchovný.

Aktívna účasť na aktivitách olympijského hnutia (BOD, besedy s mládežou, Cena FP a pod.).

Jednorazové vedenia tréningov mládeže.

Poznávacie zájazdy do Olympie a múzea MOV

4. Tréneri:

OBSAH

Forsírovanie športového tréningu ako pedagogického procesu (zodpovednosť za formovanie harmonického človeka ako výchovného vzoru).

Budovanie neformálneho vzťahu k olympijskej výchove.

Akceptovanie princípov fair play.

Akceptácia olympizmu ako životnej filozofie a štýlu života.

Akceptácia OH ako univerzálneho spoločenského javu, ktorý presahuje športové súťaženie.

FORMY

Znižovanie tlaku na dosahovanie úspechu.

Aktívna a angažovaná účasť na podujatiach výchovného charakteru (ceny fair play, súťaže detí a mládeže, príležitostné vedenie tréningovej jednotky detí a mládeže).

Vzdelávanie a samoštúdium olympijskej tematiky.

Poznávacie zájazdy do Olympie a múzea MOV.

Uplatňovanie osobného príkladu.

5. Funkcionári:

OBSAH

Poznanie princípov olympizmu (kalokagatia, FP, olympijská filozofia).

Akceptácia OH ako univerzálneho spoločenského javu, ktorý presahuje športové súťaženie.

Systematické vplývanie na trénerov a športovcov, aby vychádzali z princípov olympizmu.

FORMY

Vlastná športová činnosť.

Uplatňovanie osobného príkladu.

Aktívna a angažovaná účasť na podujatiach výchovného charakteru (ceny fair play, súťaže detí a mládeže).

Sebavzdelávanie v oblasti olympizmu.

Poznávacie zájazdy do Olympie a múzea MOV.

Skultúrňovanie športového prostredia v súlade s ochranou životného prostredia.

6. Verejnosť:

OBSAH

Propagácia športu ako formatívneho výchovného fenoménu.

Propagácia olympizmu, jeho princípov a ideálov.

Propagácia pozitívnych príkladov.

Vyzdvihovanie Ceny FP.

Propagácia syntézy športových aktivít, ochrany životného prostredia a kultúrnosti.

FORMY

Relevantné prostriedky regionálnych i celoštátnych médií.

Oceňovanie žurnalistov a médií, ktoré sústavne propagujú olympizmus, zo strany SOV.

Využívanie hlásateľskej služby atraktívnymi prostriedkami (krátke kvízy, minisúťaže- vedomostné príp. športové a pod.).

Zhrnutie

Výchova nie je všemocná a boj za uskutočňovanie olympijských ideálov nikdy nemožno definitívne vyhrať, ale tento boj nikdy neslobodno vzdávať. Práve v nevzdávaní sa je humánna podstata človeka, športu a olympizmu, záruka pohybu vpred. Ľudský život nemá zmysel, ak rezignuje na prekonávanie prekážok. V tomto duchu znie Coubertinovo krédo, že nie je dôležité víťaziť, ale čestne bojovať. Čestne v prípade olympijskej výchovy znamená aj neustále.

Ak má byť však olympijská výchova účinná, mala by byť: Vecou každého jedinca v olympijskom hnutí - rodičov, pedagógov, trénerov, cvičiteľov i športových funkcionárov. Presvedčivá, neformálna a príťažlivá formami. Podporovaná a oceňovaná prinajmenšom morálne.

1. Slovensko v olympijskom hnutí

Olympijské hry nie sú výsadou niektorej krajiny alebo rasy a nesmú byť nikdy monopolom niektorých skupín. Patria celému svetu. Všetky národy bez výnimky majú v nich mať rovnaké práva.

Na úvod trochu histórie

V ére novovekého olympizmu žili Slováci v troch rôznych štátoch a v rozdielnych politických systémoch - od postfeudálnej spoločnosti cez totalitné režimy až po demokratický systém:

* V U horskom, resp. Rakúsko-Uhorskom štáte - do roku 1918.
* V Československej republike - 1918 - 1939 (demokratickej), 1945 - 1948 (tzv. ľudovodemokratickej), 1948 - 1989 (socialistickej - totalitnej), 1989 - 1992 (demokratickej).
* V Slovenskej republike 1939 - 1945 (totalitnej), od r. 1993 (demokratickej).

Štátnopolitická determinovanosť ovplyvňovala aj charakter športového hnutia o postavenie národného olympijského výboru, či už Uhorského, Československého (ČSOV) alebo Slovenského (SOV).

Pod uhorskou zástavou

Moderný šport prenikal na územie Slovenska od 60. rokov 19. storočia, takže Slovensko vstúpilo do olympijského hnutia hneď pri jeho zrode, hoci s podstatne menším podielom, než vládnuce národy monarchie - Rakúšania a Maďari, ale aj ako Česi, hoci tí takisto neboli vládnucim národom. Lenže v rakúskej časti monarchie germanizácia nenabrala nikdy taký ostrý kurz ako maďarizácia v Uhorsku po roku 1867. Jej snahou bolo neľútostné úsilie asimilovať všetky nemaďarské národnosti, žijúce vo vtedajšom Uhorsku a vytvoriť jednonárodný uhorský, t. j. maďarský štát.

Športové spolky a únie preto vznikali na báze násilnej maďarizácie, takže na území Slovenska nemohli existovať slovenské športové subjekty, Slovenský olympijský výbor nevynímajúc. Zato hospodársky a kultúrne vyspelejší český národ v podmienkach miernejšieho nacionálneho útlaku si dokázal vybojovať medzinárodnú športovú samostatnosť, čo sa prejavilo existenciou Českého olympijského výboru (ČOV - zal. 1899) a samostatnou účasťou na OH 1900, 1908 a 1912. Predseda ČOV Jiří Guth (neskôr prijal meno Jarkovský) bol členom MOV od jeho vzniku až do svojej smrti v r. 1943.

Na zasadnutí MOV, ktoré sa konalo v roku 1911 v Budapešti, predložil rakúsky NOV návrh, aby v budúcnosti vystupovala na OH jednotná rakúsko-uhorská delegácia, a nie samostatná maďarská (uhorská) a už vôbec nie česká výprava. Maďarský olympijský výbor však nesúhlasil a obhájil svoju samostatnosť, ktorú inak odopieral iným národom Uhorska. Jedným z jeho argumentov bola paralelná existencia Českého olympijského výboru.

Slovensko tak participovalo na olympijskom hnutí iba prostredníctvom športovcov - olympionikov zo Slovenska, ktorí reprezentovali Uhorsko (nie súčasné Maďarsko). Olympionici pôvodom zo Slovenska vyrastali v hungarofilnom (maďarskom) prostredí, kde išli za štúdiom, prácou i športom. Kto sa chcel uplatniť na medzinárodnej olympijskej scéne, musel športovať v maďarských kluboch a maďarskosť rešpektovať.

Josef Rõssler (1869-1933), člen ČOV, intervenoval u Pierra de Coubertina ako predsedu MOV v prospech účasti slovanských národov Rakúsko-Uhorska, vrátane Slovákov na OH. Avšak táto snaha narážala na nezáujem v zahraničí a na odpor rakúsko-uhorských úradov.

Samostatné olympijské hnutie na Slovensku nebolo možné. Slovenské olympijské dejiny sú teda súčasťou uhorských dejín a olympionici z dnešného územia Slovenska boli ich aktívnymi spolutvorcami. Z územia dnešného Slovenska na OH 1896-1912 za Uhorsko zúčastnilo vyše 20 olympionikov. Súťažili v 8 športoch (atletike, gymnastike, plávaní, športovej streľbe, šerme, zápasení, tenise, vodnom póle). V 33 olympijských disciplínach štartovali z územia Slovenska pretekári z PTE Bratislava (Drubina, Jankovich, Ješina, Luntzer) a z KAC Košice (Kmetykó- Aradi, Szobota, Holecsek), ostatní olympionici štartovali za kluby v Budapešti. Ich športová príprava sa diala aj v školách na území Slovenska (Bratislava, Trnava, Banská Štiavnica, Levice, Košice, Prešov).

Podľa údajov švédskeho olympijského štatistika R. Magnussona, člena AFIS (Medzinárodného združenia atletických štatistikov) len vo výprave na OH 1912 bolo nominovaných okrem všeobecne známych športovcov 6 ďalších rodákov zo Slovenska, prípadne jeho obyvatelia: Miklós Nagy Peter Fülle, Pál Antal (všetci Košice), Vilmos Zöldi (Prešov), Géza Pogány (Bratislava).

Po vzniku ČSR väčšina olympionikov ostala na území Maďarska, za ktoré štartovali aj na OH, napr. Ján Wenk, Sándor Prokopp, Béla Kehrling (OH 1924), István Déván (ZOH 1924). Na území ČSR dočasne zostal Mór Kóczán a na OH 1924 štartoval za ČSR v hode oštepom. František Szobota bol trénerom a funkcionárom KAC Košice.

Najmenej 32 olympionikov narodených na Slovensku (z toho 3 ženy) súťažili po roku 1918 na OH za Maďarsko, z toho dvaja v umeleckých súťažiach. A naopak, niektorí športovci narodení v Maďarsku štartovali na OH za ČSR.

O konkrétnom účinkovaní slovenských rodákov v uhorskej ére hovoria nasledovné tabuľky:

Medailisti

|  |  |  |  |
| --- | --- | --- | --- |
| I. miesto | OH | Meno, rodisko, šport | športová disciplína |
|  |  |  |  |
|  | 1904 | Halmay Zoltán - plávanie | 50 y v. sp. 100 y v. sp. |
|  |  | (18.6.1881 Vysoká pri Morave - |  |
|  |  | 20.5.1956 Budapešť) |  |
|  | 1912 | Prokopp Sándor - športová streľba | voj. puška na 300 m |
|  |  | (7.5.1887 Košice - 4.11.1964 Budapešť) |  |
| II. miesto | 1900 | Halmay Zoltán - plávanie | 200 m v. sp.4000 m v. sp. |
|  | 1908 | Halmay Zoltán - plávanie | 100m v.sp.4 x 200 m v.sp. |
|  | 1908 | Zulawszky Béla - šerm | šerm šabľou jedn. |
|  |  | (23.10.1869 Trebišov - 24.10.1914 Sarajevo) |  |
|  | 1912 | Kmetykó-Aradi Lajos - šp. gymnastika | družstvá |
|  |  | (22.3.1884 Košice - 4.1.1952 Budapešť) |  |
| III. miesto | 1896 | Szokol Alojz - atletika | 100 m |
|  |  | (19.6.1871 Hronec - 9.9.1932 Bernecebaráti) |  |
|  | 1900 | Halmay Zoltán - plávanie | 100 m v. sp. |
|  | 1912 | Kóczán Mór (pseud. Kovács Miklós) - atlet. | hod oštepom |
|  |  | (8.1.1887 Kocs-30.7.1972 Alsógõd) |  |

Ostatní účastníci:

|  |  |  |  |  |
| --- | --- | --- | --- | --- |
| OH | Meno, rodisko, šport | Výsledky |  |  |
|  |  |  |  |  |
| 1896 | Szokol Alojz - atletika | trojskok: 4. miesto |  |  |
|  |  | 100 m prek.: nekv. sa do finále |  |  |
| 1900 | Speidl Zoltán - atletika | 800 m: 5. miesto |  |  |
|  | (17.3.1880 Lučenec - 3.7.1917 Budapešť) |  |  |  |
| 1908 | Drubina Štefan - atletika | chôdza 3 500 m: nekv. sa do finále |  |  |
|  | (17.8.1884 Bratislava - ) |  |  |  |
|  | Jesina František -atletika | hod diskom: | nekv. sa do finále |  |
|  | (19.8.1887 Trnava – nezn.) | hod oštepom: nekv. sa do finále |  |  |
|  | Koczán Mór - atletika | hod diskom: | nekv. sa do finále |  |
|  | Luntzer Juraj - atletika, zápas | hod oštepom: nekv. sa do finále |  |  |
|  | (23.8.1886 Bratislava - 1942 Sedmohradsko) | vrh guľou: |  | nekv. sa do finále |
|  |  | hod diskom: | 6. miesto |  |
|  |  | hod oštepom: nekv. sa do finále |  |  |
|  | Prokopp Sándor - šport. streľba | kl. zápas: |  | nekv. sa do finále |
|  | Zulawszky Béla - šerm | ľubovoľná zbraň: 43. miesto |  |  |
|  |  | šerm fleuretom: nekv. sa do finále |  |  |
| 1912 | Déván István - atletika | 200 m: | nekv. sa do finále |  |
|  | (4.11.1890 Bratislava - 20.4.1977 Kempten, Nemecko) | 400 m: | nekv. sa do finále |  |
|  |  | 4 x 400 m: nekv. sa do finále |  |  |
|  | Drubina Štefan - atletika | chôdza 0 km: diskvalifikovaný |  |  |
|  | Facinek-Forgács Ferenc - atletika | 800m: nekv. sa do finále |  |  |
|  | (25.9.1891 Bratislava – nezn.) | 1 500 m: nekv. sa do finále |  |  |
|  | Jankovich Štefan - atletika | 100m: nekv. sa do finále |  |  |
|  | (17.10.1889 Bratislava- 21.2.1979 Budapešť) | 4x100m: nekv. sa do finále |  |  |
|  | Haluzsinszky Jozef - atletika | skok do výšky: nekv. sa do finále |  |  |
|  | (12.1.1886 Viedeň – nezn.) |  |  |  |
|  | Holecsek Ernest - atletika | skok do výšky z miesta: nekv. sa do finále |  |  |
|  |  |  |  |  |
|  | Kehrling Béla - tenis | nekv. sa do finále |  |  |
|  | (25.1.1891 Spišská Sobota - 26.4.1937 Budapešť) |  |  |  |
|  | Kobulszky Karol - atletika | hod diskom obojruč: nekv. sa |  |  |
|  | (28.9.1887 Prešov - 31.12.1970 Budapešť) | hod diskom: | nekv. sa |  |
|  | Luntzer Juraj - atletika | hod diskom obojruč: nekv. sa |  |  |
|  |  | hod diskom: | nekv. sa |  |

V medzivojnovom Československu (1918 - 1939)

Československo sa vytvorilo ako štát, ktorý napriek ideológii čechoslovakizmu (hovoriacej o jednotnom československom národe a popierajúcom národnú samobytnosť Slovákov) garantoval nielen zachovanie existencie slovenského národa, ale aj jeho všestranný rozvoj, vrátane telovýchovného a športového hnutia. Konečne mohli vznikať športové subjekty na národnej báze a možno hovoriť o samostatnom slovenskom športovom hnutí. A to aj napriek tomu, že v ČSOV (obnovený 31.10.1918, štátom uznaný 13. 6. 1919) Slováci až do roku 1947 chýbali. Taktiež treba konštatovať, že slovenský šport kvantitatívne aj kvalitatívne zaostával za všestranne vyspelejšími českými krajinami.

Je preto logické, že slovenskí športovci získali na OH a ZOH iba dve strieborné medaily (M. Pálfyová, J. Herda) a v olympijských výpravách ČSR mali minimálne zastúpenie, ako o tom svedčí nasledovná tabuľka.

|  |  |  |  |
| --- | --- | --- | --- |
| OH / ZOH | Meno, šport | Výsledky |  |
| OH 1924 | Bárta Alexander - šerm | družstvo šabľa: 4. miesto |  |
|  | Koczán Mór - atletika | hod oštepom: nekv. sa do finále |  |
|  | Kucsera Mikuláš - atletika | skok do výšky: nekv. sa do finále |  |
|  | Neményi Vojtech - vodné pólo | družstvo: | nekv. sa do finále |
| OH 1928 | Kočák Jozef - atletika | 5 000 m: nekv. sa do finále |  |
|  | Schmuck Michal - vodné pólo | družstvo: | nekv. sa do finále |
|  | Steiner Pavol - vodné pólo | družstvo: | nekv. sa do finále |
| OH 1932 | Engel Andrej - atletika | 100 m: nekv. sa do finále |  |
|  |  | 200 m: nekv. sa do finále |  |
| ZOH 1936 | Michalák Lukáš - lyžovanie | beh na 18 km: | 10. miesto |
|  |  | beh na 50 km: | diskv. |
|  |  | 4 x 10 km: | 5. miesto |
|  | Troják Ladislav - ľadový hokej | družstvo: | 4. miesto |
| OH 1936 | Barač Valér - atletika | vrh guľou: | nekv. sa do finále |
|  |  | hod diskom: | nekv. sa do finále |
|  | Benedik Jozef - šerm | družstvo šabľa: | nekv. sa do finále |
|  | H e r d a Jozef - zápas | kl. zápas do 68 kg: 2. miesto |  |
|  | Kus Rudolf - box | ťažká hmotnosť: | nekv. sa do finále |
|  | Maľa Pavol - atletika | hod oštepom: | nekv. sa do finále |
|  | P á l f y o v á Matilda - šp. gymn. | družstvo: | 2. miesto |
|  | Schieferová Margaréta - atletika | hod diskom: | 12. miesto |
|  | Schmuck Michal - vodné pólo | družstvo: | nekv. sa do finále |
|  | Takáč Ján - atletika | maratón: | 21. miesto |

Roky prvej SR (1939 - 1945)

V marci 1939 za výdatnej podpory nacistického Nemecka vznikla Slovenská republika ako formálne nezávislý štát totalitného režimu s vládou jednej strany - HSĽS (Hlinkovej slovenskej ľudovej strany). Tá si podriadila nielen verejný život, ale aj celé telovýchovné hnutie zriadením jedinej organizácie Hlinkova garda (HG), ale šport si uchoval svoju samostatnosť. Dňa 18. 6. 1939 vznikol Slovenský olympijský výbor (v apríli 1943 bol Český OV dobrovoľne rozpustený). Za predsedu bol zvolený MUDr. Gejza Rehák a po jeho smrti JUDr. Jozef Terlanda, ale činnosť SOV - podobne ako celého olympijského hnutia - bola obmedzená druhou svetovou vojnou na minimum. SOV oboslal výpravu na Nemeckom organizované ZOH 1940 do Garmisch-Partenkirchenu (MOV tieto hry za oficiálne nikdy neuznal), avšak koncom roku 1940 prerušil svoju činnosť.

Opäť v Československu (1945 - 1992)

Vývoj po druhej svetovej vojne možno periodizovať do troch etáp:

1. 1945 - 1948

Ide o obdobie čiastočnej demokracie a vlády tzv. Národného frontu, pozostávajúceho z komunistických strán (KSČ a KSS) a zo 4 tzv. občianskych strán, ktoré nesmeli vyvíja opozičnú činnosť, kým ostatné strany boli zakázané. Tento systém bol predzvesťou komunistickej totality po februári 1948. V športovom hnutí prebiehal zápas o jeho demokratickú podobu, založenú na existencii spolkov ako občianskych združení. Komunisti a ich prívrženci presadzovali jedinú telovýchovnú a športovú organizáciu podľa vzoru Sovietskeho zväzu. Hneď po obnovení Československa bol obnovený aj ČSOV, ale bez slovenskej účasti. Po zložitých rokovaniach v dôsledku legislatívnych nejasností boli napokon niektorí členovia bývalého SOV kooptovaní do riadiaceho orgánu ČSOV v roku 1947.

2. 1948 - 1989

Toto obdobie negatívne ovplyvňovala studená vojna - mocenský zápas medzi západnými krajinami a komunistickým blokom na čele s bývalým ZSSR. Studená vojna výrazne poznačila aj olympijské hnutie, pretože športové súťaženie sa politicky zneužívalo na propagáciu politického systému. Zákonitým negatívnym dôsledkom bol bojkot OH 1976 v Montreale zo strany afrických štátov, OH 1980 v Moskve zo strany USA a ďalších vyspelých krajín, bojkot OH 1984 v Los Angeles socialistickým blokom na čele so ZSSR. V ČSR moc uzurpovala Komunistická strana Československa, ktorá si prostredníctvom jedinej masovej organizácie podriadila aj športové hnutie. ČSOV stratil právnu subjektivitu a v socialistickom športovom hnutí mal len formálne postavenie. Významným úspechom na poli športovej a olympijskej diplomacie bolo zvolenie Vladimíra Černušáka za člena MOV (1981 - 2002).

3. 1989 - 1992

Po páde totalitného režimu v roku 1989 bol obnovený demokratický systém a Československá socialistická republika (ČSSR) bola premenovaná na Československú federatívnu republiku. Otázka riešenia česko - slovenských vzťahov sa vyriešila konštituovaním dvoch samostatných republík od 1. januára 1993. Dňa 25. 4. 1990 sa konalo ustanovujúce zasadanie už samostatného ČSOV, ktoré za predsedu zvolilo Věru Čáslavskú, najúspešnejšiu československú olympioničku, v rokoch tzv. normalizácie perzekvovanú za jej politické postoje. Výrazom slovenských športových ambícií na olympijskej úrovni bolo vytvorenie Olympijskej spoločnosti Slovenska (OSS) dňa 6. 4. 1990 (zanikla 28. 1. 1995). Slovenský šport naďalej kvantitatívne aj kvalitatívne za českým zaostával, ale podiel slovenských športovcov na olympijskej reprezentácii ČSR postupne narastal. Na olympijských hrách v tomto období štartovalo 390 športovcov zo Slovenska (z toho na ZOH 87). Uveďme si v prehľade aspoň zoznam medailistov:

|  |  |  |  |  |
| --- | --- | --- | --- | --- |
| Miesto | OH/ZOH |  | Meno, šport | Disciplína |
| I. miesto | OH | 1948 | Július Torma - box | welterová hmotnosť |
|  | OH | 1952 | Ján Zachara - box | perová hmotnosť |
|  | OH | 1960 | Pavol Schmidt - veslovanie | dvojskif (s V. Kozákom) |
|  | ZOH | 1972 | Ondrej Nepela - krasokorčuľovanie | súťaž jednotlivcov |
|  | OH | 1976 | Anton Tkáč - cyklistika dráhová | šprint |
|  | OH | 1980 | František Kunzo, Stanislav Seman - futbal |  |
|  | OH | 1988 | Jozef Pribilinec - atletika | chôdza na 20 km |
|  | OH | 1988 | Miloš Mečíř - tenis | dvojhra |
| II. miesto | ZOH | 1964 | Karol Divín - krasokorčuľovanie | súťaž jednotlivcov |
|  | OH | 1964 | Bohumil Golian, Jozef Labuda - volejbal |  |
|  | OH | 1964 | Ľudovít Cvetler, Ján Geleta, Vojtech Masný, Štefan |  |
|  |  |  | Matlák, Ivan Mráz, František Schmucker, Anton |  |
|  |  |  | Švajlen, Anton Urban, Vladimír Weiss - futbal |  |
|  | OH | 1964 | Mária Krajčírová-Némethová - športová gymnastika | súťaž družstiev |
|  | ZOH | 1968 | Vladimír Dzurilla, Jozef Golonka - ľadový hokej |  |
|  | OH | 1968 | Mária Krajčírová-Némethová | súťaž družstiev |
|  |  |  | - športová gymnastika |  |
|  | OH | 1972 | Vincent Lafko, Andrej Lukošík, |  |
|  |  |  | Peter Pospíšil - hádzaná |  |
|  | ZOH | 1976 | Pavol Svitana - ľadový hokej | (nehrajúci náhradník) |
|  | OH | 1980 | Imrich Bugár - atletika | hod diskom |
|  |  |  | Iveta rámková-Hritzová, |  |
|  |  |  | Viera Podhányiová-Jakabová, |  |
|  |  |  | Alena Kyselicová-Majzlíková - pozemný hokej |  |
|  | ZOH 1984 |  | Gabriela Sekajová-Svobodová - lyžovanie | členka štafety 4 x 5 km |
|  | ZOH 1984 |  | Igor Liba, Vincent Lukáč, Dušan Pašek, |  |
|  |  |  | Dárius Rusnák - ľadový hokej |  |
| III. miesto | OH | 1952 | Mikuláš Athanasov - zápas | hmotnosť do 67 kg |
|  | ZOH | 1964 | Vladimír Dzurilla, František Gregor, Jozef Golonka - ľadový hokej |  |
|  | OH | 1964 | Július Toček - veslovanie | osemveslice |
|  | ZOH 1972 |  | Vladimír Dzurilla, Rudolf Tajcnár - ľadový hokej |  |
|  | OH | 1972 | Eva Šuranová-Kucmanová - atletika | skok do diaľky |
|  | OH | 1980 | Ján Franek - box | ľahká hmotnosť |
|  | OH | 1980 | Dan Karabín - zápas | welterová hmotnosť |
|  | OH | 1980 | Július Strnisko - zápas | ťažká hmotnosť |
|  | OH | 1980 | Dušan Poliačik - vzpieranie | hmotnosť do 82,5 kg |
|  | OH | 1980 | Michal Klasa - cyklistika | cestné preteky družstiev |
|  | ZOH | 1984 | Jozef Sabovčík - krasokorčuľovanie | súťaž jednotlivcov |
|  | OH | 1988 | Milo Mečíř - tenis | štvorhra |
|  | OH | 1988 | Jozef Lohyňa - zápas (voľný štýl) | hmotnosť do 82 kg |
|  | ZOH | 1992 | Jaromír Dragan, Igor Liba, Róbert Švehla, Peter Veselovský - ľadový hokej |  |

V demokratickej Slovenskej republike

Zániku ČSFR a vzniku Slovenskej republiky (1. 1. 1993) predchádzalo založenie samostatného SOV dňa 19. 12. 1992 (samostatný ČOV vznikol 21. 12. 1992 a predsedníčkou sa stala V. Čáslavská). Za predsedu SOV bol zvolený prof. V. Černušák, ktorého v tejto funkcii roku 1999 vystriedal František Chmelár . V dňoch 14. - 15. 5. 1993 bol SOV v Oslo prijatý za riadneho člena Európskych OV, za riadneho člena MOV bol prijatý na 101. zasadaní MOV v Monaku 24. 9. 1993.

Slovenský olympijský výbor neobmedzuje svoju činnosť iba na zabezpečenie účasti na OH a ZOH. Vo svojich stanovách má zakotvené, že poslaním SOV je rozvíja a šíri olympijské ideály a tak prispieva k výchove v duchu vzájomného porozumenia a priateľstva. Okrem iného podporuje a organizuje aj vzdelávacie, výchovné, osvetové a spoločenské aktivity.

Dôležitú úlohu vo výchove plní Slovenská olympijská akadémia (SOA), ktorá sa venuje vedeckej, študijnej, kultúrnej, informačnej, propagačnej a výchovnej činnosti, ako aj šíreniu olympijskej filozofie a olympijských ideálov. Činnosti SOA (zal. 1993) predchádzala činnosť Česko-slovenskej olympijskej akadémie (ČSOA), založenej v r. 1987. Jej prvým predsedom bol V. Černušák. V rokoch 1990-1992 počas federalizovaného Česko - Slovenska sa ČSOA symetricky rozdelila na Českú a Slovenskú radu ČSOA. Nová SOA ako zložka OSS vznikla 12. júna 1993 (predsedom do roku 1995 bol P. Glesk, potom J. Grexa) a okrem tradičných foriem práce - (prednášky, semináre, vedecký výskum) rozšírila činnosť o nové aktivity: vydávanie publikácií, poriadanie výstav v spolupráci s Múzeom TK, vedomostné súťaže o olympizme na všetkých druhoch kôl, od roku 1994 Medzinárodný olympijský tábor detí (od r. 1998 každý nepárny rok), medzinárodné sympóziá, poznávacie zájazdy po dejiskách OH, presadzovanie olympijskej tematiky do učebných osnov, spolupráca s NOA ČR, Rakúska, Maďarska, Rumunska, Slovinska, Poľska, účasť na akciách poriadaných MOA.

Slovenská štátna vlajka premiérovo zaviala na ZOH 1994 v Lillehammeri, kde SR vyslala 69 športovcov. Na letnej premiére v Atlante na OH 1996 štartovalo zo Slovenska 71 olympionikov, na ZOH 1998 v Nagane ich bolo 47, na OH v Sydney 112, na ZOH 2002 v Salt Lake City 50 a v Aténach na OH 2004 65. Žiaľ, atlét Milan Haborák bol z výpravy vylúčený pre pozitívny dopingový nález.

Vzhľadom na vysoký počet športovcov v olympijských súťažiach si zrekapitulujme len medailové umiestnenia našich športovcov:

|  |  |  |  |
| --- | --- | --- | --- |
| Miesto | OH | Meno, šport | Disciplína |
|  |  |  |  |
| I. miesto | 1996 | Michal Martikán - kanoistika, vodný slalom | C1 |
|  | 2000 | Peter a Pavol Hochschornerovci | C2 |
|  |  | - kanoistika, vodný slalom |  |
|  | 2004 | Peter a Pavol Hochschornwerovci | C2 |
|  |  | - kanoistika, vodný slalom |  |
|  | 2004 | Elena Kaliská - kanoistika, vodný slalom | K1 |
| II. miesto | 1996 | Slavomír Kňazovický | C1 500 m |
|  |  | - kanoistika, rýchlostná kanoistika |  |
|  | 2000 | Martina Moravcová - plávanie | 200 m voľný spôsob |
|  | 2000 | Martina Moravcová - plávanie | 100 m motýlik |
|  |  | Michal Martikán - kanoistika, vodný slalom | C1 |
|  | 2004 | Michal Martikán - kanoistika, vodný slalom | C1 |
|  | 2004 | Jozef Krnáč - džudo | hmotnosť do 66 kg |
|  | 2006 | Radoslav Židek - snoubordkross |  |
| III. miesto | 1996 | Jozef Gönci - športová streľba | ľubovoľná malokalibrovka 60 |
|  | 2000 | Juraj Minčík - kanoistika, vodný slalom | C1 |
|  | 2004 | Jozef Gönci - športová streľba | vzduchová puška 60 |
|  | 2004 | Juraj Bača, Michal Riszdorfer, | K4 |
|  |  | Richard Riszdorfer, |  |
|  |  | Erik Vlček - rýchlostná kanoistika |  |

Pramene a použitá literatúra

ARCHÍV Slovenského olympijského výboru, Bratislava. www. olympic.sk

STÁTNÍ ÚSTŘEDNÍ ARCHIV, fond ČSOV, Praha.

COUBERTIN, Pierre: Olympijské paměti. Olympia Praha 1977.

DRENKO,J.: Najstarší údaj o olympizme v Uhorsku. In: Zborník SOA 6. 2002.Bratislava:SOV, SOA 2003.

DRENKO,J.: Znovu objavení olympionici. In: Zborník SOA 6. 2002.Bratislava:SOV, SOA 2003.

DRENKO,J.: Uhorsko v olympijskom hnutí. Lučenec: VVS - SOA 2005.

GREXA, Ján: Podiel športu na humanizácii jednotlivca a spoločnosti v historickom vývoji. In: Športová humanistika ´98. Zborník referátov z vedeckej konferencie Vedecké a edukatívne problémy rozvoja športovej humanistiky. Bratislava 1998.

GREXA, J.: Humánnosť športu a športová humanistika. In: Humanitní základy kinantropologických studií. Olomouc 2001.

GREXA, J.: Lesk a bieda Olympu. In: História: revue o dejinách spoločnosti. 1, 2001, č. 6.

GREXA,J.: Olympijská výchova v školách - naivita alebo realita? In: Perspektívy školskej telesnej výchovy a športu pre všetkých v SR. Bratislava 2001.

GREXA, J. a kol.: Olympijské hnutie na Slovensku. Bratislava: 1996.

GREXA, J.: Olympizmus a olympijské hry. Bratislava: 2001.

GRUPE, O.: Sport und kultur. Osnabrück 1987.

HODAŇ, B.: Telesná kultura - sociokulturní fenomén: východiska a vztahy. FTK Olomouc 2000.

HOHLER, Vilém - KÖSSL, Jiří: Sport v umění. Olympia Praha 1989.

HRČKA, J.: K súčasným výchovným tendenciám v olympizme. In: Zborník SOA č. 2. Bratislava, SOV, SOA, 1998.

HUIZINGA, Johan: Homo ludens, MF Praha 1971.

KAISER, A., KAISEROVÁ, R.: Učebnica pedagogiky. Bratislava: SPN, 1993.

KAPITOLY zo života a diela Pierra de Coubertina. Bratislava: SOV, 2003. Preložil F. Seman.

KOL.:Magyarok az olimpiai játekok 1896-2000. Budapest: MOB 2000.

KÖSSL, J. - KROUTIL, F. a kol.: Malá encyklopedie olympijských her. Praha: 1981.

MÜLLER, N.: Olympizmus a olympijská výchova. In: In: Zborník SOA č. 3, Bratislava, SOV, SOA, 2000.

NEVEZIOVÁ, Paulína: Umelecké súťaže na olympijských hrách. In: Zborník SOA, 2, 1999.

OLYMPIJSKÁ CHARTA. SOV Bratislava 2000.


PROCHÁZKA, Karel: Olympijská kronika II. 1894 - 1994. Praha 1994.

SEKOT, Aleš: Vrcholový sport: Otazníky a výkřičníky. In: Športová humanistika v systéme štúdia športových pedagógov. Zborník referátov z medzinárodnej konferencie. FTV UK Bratislava 2003.

SÝKORA, František a kol.: Telesná výchova a šport. Terminologický a výkladový slovník. Bratislava 1995.

Šport A ŽIVOTNÉ PROSTREDIE - trvalo udržateľný rozvoj - Bratislava 2001.

URBÁNEK, Vít: Úloha tělesné kultury v konzumní společnosti. In: Športová humanistika v systéme štúdia športových pedagógov. Zborník referátov z medzinárodnej konferencie. FTV UK Bratislava 2003.



Prof. PhDr. Ján Grexa, PhD.

Prof. PhDr. Ján Grexa, PhD. (1941, Brezno) r. 1962 absolvoval vysokoškolské štúdium na Filozofickej fakulte UK Bratislava (aprobácia slovenčina - dejepis), kde získal titul promovaného historika.

Po pôsobení na SEŠ v Brezne v r. 1969 - 2006 pôsobil na UK Bratislava - Fakulta telesnej výchovy a športu, kde prednášal a viedol semináre z dejín športu, z olympizmu a z rétoriky.

V rokoch 1990 - 1991 bol dekanom fakulty, od r. 1991 viedol Katedru spoločenských vied, resp. Katedry športovej humanistiky.

V roku 1973 získal doktorát filozofie (Orol na Slovensku v rokoch 1918 - 1938), v roku 1980 obhájil kandidátsku dizertáciu (Dejiny telesnej výchovy na Slovensku do roku 1848), v roku 1990 bol habilitovaný za docenta vo vednom odbore národné dejiny a v roku 1998 bol vymenovaný za profesora.

Jeho vedecký prínos predstavujú prvovýskum a publikačné výstupy v oblasti dejín športu na území Slovenska v období feudalizmu, spracovanie dejín školskej telesnej výchovy na Slovensku, prehodnocovanie dejín športu na Slovensku po r. 1989. Spracoval aj dejiny olympijského hnutia na Slovensku a v Československu, kde vydal tri monografické práce.

Okrem vedeckej práce sa venuje aj publicistickej činnosti k aktuálnym spoločenským a politickým otázkam v periodickej tlači a elektronických médiách, ako aj literárnej práci, predovšetkým v oblasti humoru.

Ján Grexa je členom medzinárodnej organizácie ICOSH (International Comittee for History of Sport and Physical Education), členom SOV a Slovenskej olympijskej akadémie, kde od roku 1995 zastáva funkciu predsedu.

V rokoch 1955 - 1968 aktívne hral volejbal za TJ Mostáreň Brezno a TJ Slávia Bratislava, ako aj futbal za TJ Mostáreň Brezno.

ISBN 80-969522-0-X

9 788096 952205